qundao/data-zh-poetry huggingface dataset:
次韻酬石謙伯二首·其二
作者：許及之
朝代：宋

石兄兄石不兄錢，卜築山邊復水邊。
位置亭臺依茂密，剔疏巖壑聽潺湲。
拂雲脩竹還通月，擎蓋高松不記年。
預恐陶君回俗駕，擬乘下澤疾驅前。
次韻酬轉庵
作者：許及之
朝代：宋

南浦太丘潜少微，非隠非吏嘉遁肥。
轉庵相與菊花期，黄雀乃得詩發機。
詩則高矣物甚卑，物惟所遇知音稀。
黄雀幸甚逢斯時，菊因東籬桃左扉。
吟成雖佳不療饑，黄雀頭顱萬里飛。
兩語如露蒙晨晞，後人往往悟昨非。
轉庵識破花拈枝，勘遍諸方漳南歸。
愛詩愛字淪膚肌，知我愈覺成相違。
同病亦謂投閒宜，老婆心切一手揮。
長篇險韻鑄出之，涉齋自訟識評譏。
不待見聞方覺知，覆盆一旦遭赫暉。
平生此段誠大奇，願言稽首長歸依。
爲能忍辱偏慈悲，東山久別思薔薇。
生處放熟非過爲，豈須圉圉才見幾。
寧受校人當面欺，詩壇受降曾怖威。
牀頭置易甘成癡，雖匪顔徒竊願希。
今見菊花更不疑，牽聯黄雀爲匹妃。
南浦柏梁一字師，轉庵撥動關捩危。
琴鼓不鼓無成虧，前言戲解小郎圍。
次韻酬顯庵寄茶
作者：許及之
朝代：宋

顯庵多別又多年，小草蠅頭越瞭然。
覓句不爲禪所縛，住山長是佛相憐。
無從飲酒過蓮社，尚肯分茶到玉川。
肉食正慙無補報，歸心已駛不須鞭。
次韻陳仲全秋懷
作者：許及之
朝代：宋

一夜炎歊破甑空，蕭然秋思雨聲中。
江湖兩鬢驚飛葉，歲月一身俱轉蓬。
我自由來爲性癖，子今無乃坐詩窮。
男兒窮達終相似，却是難教鑿枘同。
次韻陳伯壽食黄雀有感
作者：許及之
朝代：宋

嗟哉黄雀力命微，譬彼食言安能肥。
乃欲身與天壤期，沕穆造化闚緘機。
以時啟蟄安居卑，蟄久啟晚見者稀。
不耕而食乘三時，晚禾欲熟堆農扉。
就田恣啄充久饑，來時千百漫天飛。
惟欲蔽翳朝陽晞，似雨霏微疑復非。
此時得計壓稻枝，腹飽果然不思歸。
豈知時與命相違。
投身入網分所宜，鷄肋猶怯尊拳揮。
汝輩么麽將安之，螟螣害稼古實譏。
嗟哉黄雀全無知，大似爝火凌朝暉。
炙之醢之爭稱奇，誰念物命聊依依。
黄雀何責復何悲，夷齊餓采西山薇。
不爾吸風何活爲，顔子簞食其庶幾。
祇令瓢飲將誰欺，霜露舒慘相恩威。
螳蟬小大遂黠癡，人爲物靈賢則希。
比物醜類姑釋疑，螽斯豈得比后妃。
鈞之三成君父師，法當授命寧避危。
有益於國身何虧，我欲與雀排重圍。
次韻陳大用
作者：許及之
朝代：宋

林巒迫摇落，卉木見槎梗。
物當各歸根，人盍思退省。
我今幸投閒，日力競俄頃。
闔戶思寡過，出戶忘造請。
第知龜藏六，大似蛙坎井。
佳客車枉門，好語裘挈領。
遽發醯雞覆，如脫孤㹠穽。
見道乏新硎，導窾昧微綮。
元方擅能事，轉庵互規警。
倡酬傳五字，翫味消百眚。
盤餐共麤糲，軒窗臨閴靜。
恨方厲霜風，惜不行蔗境。
何當歷崟岑，相與忘畛町。
江山開偉觀，華蓋登絕頂。
次韻陳大用分韻得對字
作者：許及之
朝代：宋

離羣易興懷，會面即忻對。
茲豈非人情，况復是吾輩。
稍稍不晤語，毣毣已心憒。
世態炎復凉，畫事素先繢。
餘子紛碔砆，良友抵珍琲。
仲方真小難，煮糜是所愛。
有作窺古淡，如女洗妝黛。
亦嘗和宮徵，惜不聽環佩。
是舉終當了，此事可使廢。
轉庵傳分韻，容成憶同載。
肝膽徒輪囷，酬酢任瑕類。
次韻題吳無過所藏張無垢難老堂詩軸
作者：許及之
朝代：宋

養親感卧冰，慕親悲履霜。
眷茲母孫情，胚胎炳前光。
先生一奬勵，吳氏增激昂。
至今諸孫行，如立嚴師傍。
躬行斯入室，言辭特濫觴。
當時五子名，佩服詎可忘。
省也滋拳拳，何止升其堂。
次韻餞振之之行
作者：許及之
朝代：宋

半生經吏競分陰，奏牘三千幾汗青。
技到屠龍從俗笑，志存流水有人聽。
故園勳業千株橘，世路生涯一草亭。
却笑劉商長得醉，爲無管屬愛浮萍。
次韻黎師侯登王叔武文昌閣看雪
作者：許及之
朝代：宋

春雪如過客，所止留莫住。
但見空中馳，機心逐鷗鷺。
度臘凜餘寒，同雲忽朝聚。
乍看鮫泣珠，漸覺柳飄絮。
少焉有矜色，瓊枝鬭玉樹。
登臨須勝流，著我覺形汙。
北山鮮明姿，愛客急修具。
坐間兩荆州，翛然隠風度。
更著老彌明，清談屋瓴注。
客醉主亦歡，主醉客即去。
剝啄鳳沼來，忽得石鼎句。
便可當畫圖，却將醒眼覷。
欣對亭
作者：許及之
朝代：宋

萬象盡森著，所觀皆所欣。
誰能忘愛惡，達觀足超羣。
欲雪懷度雲新種梅三次伯暉韻
作者：許及之
朝代：宋

朔風動地天欲雪，澗底孤松定皴裂。
憶梅已覺腸九回，賦詩敢愛肱三折。
簾疎香細度雲前，想見娟娟媚晚烟。
主人吟哦伴幽獨，醉墨不惜花袍濺。
人與寒枝共修潔，未遣調羹笛休咽。
販馬江頭得句回，踏破蟾光敲鐙鐵。
歲除日見白髮
作者：許及之
朝代：宋

四十明朝是，俄驚白髮新。
舊詩曾探借，今語遂爲真。
不恨身將老，惟憐學轉貧。
婆娑花縣底，誰復念安仁。
歸牧圖
作者：許及之
朝代：宋

爵祿不入心，牛肥了耕稼。
綠陰生晚烟，歸來兩閒暇。
歸途感河南父老語
作者：許及之
朝代：宋

河南民力已無堪，泣訴王人語再三。
勤苦遺黎姑少忍，北人何止棄河南。
歸途觀蘆溝新橋
作者：許及之
朝代：宋

長虹如玉跨長川，下馬摩挲得細看。
他日燕郊如舊識，蘆溝橋下古桑乾。
水仙
作者：許及之
朝代：宋

璧琮行洛佩，雨約過陽臺。
正使枝難好，風標故似梅。
水梔
作者：許及之
朝代：宋

占香名梵苑，住託凈心根。
家住魚千里，斷橋流水村。
江行次外舅吾字韻
作者：許及之
朝代：宋

艣滑誰催汝，山迎似喚吾。
意行從改岸，瞑坐得還珠。
黄卷真如嬭，騷經未可奴。
霏微隔江雨，昨夜濕菰蒲。
江西劉謀卿秀才以火焚其居諫長序其事以告袁吉故因題其後
作者：許及之
朝代：宋

祝融回祿愛君深，却以無家到武林。
諫議一篇如見面，故人爭不動仁心。
池塘小景
作者：許及之
朝代：宋

昨夜春水生，垂楊蘸波碧。
湖中相忘友，兩兩有鸂鶒。
池荷
作者：許及之
朝代：宋

高高碧蓋擁紅衣，拍拍方塘漾渺瀰。
前竹後松相映带，香風何自透禪扉。
池蓮
作者：許及之
朝代：宋

一灣清碧繞中阿，萬柄香紅映麴波。
不道龜魚長受庇，只欣鷗鷺數相過。
機心久與塵俱息，警句元無趣自多。
病起情悰聊徙倚，何人解唱野塘歌。
沃桑陌
作者：許及之
朝代：宋

種桑思采桑，蠶饑那可忍。
日暮寒女心，無衣猶反本。
沈丈察院次遊鳳山韻見示再次韻奉酬
作者：許及之
朝代：宋

短思如枯枿，不忘雨露滋。
一朝得甘霔，牙蘗紛差差。
向來圯上編，敢孤老人期。
至今巾篋中，常覺律呂隨。
風骨自難蛻，寸心恐終違。
苦語迫應酬，如醉多傾欹。
擬求風斤斲，庶使膠柱移。
遺以五色篇，服之欲生翬。
東隅縱已失，南車足占迷。
堂堂豸冠老，偉論堪扶危。
不妨似嫵媚，正爾煩逶迤。
餘事出長技，傳玩爭矜持。
高吟有催和，好雨誠知時。
疲駑懼難駕，渴驥思脫羈。
行當遂遠放，鴈伴聊同棲。
沈架閣席上送沈教授之官邵陽二首·其一
作者：許及之
朝代：宋

祝融七十二峯尊，諸老相望古道存。
二邵人才元有種，三湘風物向曾論。
先生此去行師說，弟子從今記善言。
爲訪衡山戴監嶽，可能畧不傍華軒。
沈架閣席上送沈教授之官邵陽二首·其二
作者：許及之
朝代：宋

郡侯名字祖鞭先，郡倅風流世有傳。
更著廣文鐺脚坐，亦憐委吏鼎科年。
江山莫道非吾土，官舍曾無有此賢。
自是蓬萊山上客，枉教予作送行篇。
泛盃巖
作者：許及之
朝代：宋

境佳因得水，洲窈故名盤。
引作流觴飲，巖邊聽激湍。
洗心閣
作者：許及之
朝代：宋

與物風迎浪，澄心月印湖。
牀頭不須易，本自一塵無。
浄光丈室開小窗頗得江山之勝次璧老壁間韻
作者：許及之
朝代：宋

車馬憧憧走皂臺，面皮三寸積黄埃。
禪房永日窗開闔，天際孤帆潮往回。
二月風光供遠眺，十年羈旅愜重來。
現前一宿圓成案，懶向胡僧問劫灰。
浮槎亭
作者：許及之
朝代：宋

浮圖立處認槎峰，曾記浮槎是醉翁。
亦似平山堂上看，陰晴山色有無中。
涿州
作者：許及之
朝代：宋

驀直中原掌似平，范陽巢穴奈天成。
未能太古全無事，黄帝如何不治兵。
淮陰縣
作者：許及之
朝代：宋

甘羅古篆娑羅刻，豈但淮陰妙二羅。
胯下橋邊有男子，追亡擬問漢蕭何。
清卿求作混碧樓額因賦唐律·其一
作者：許及之
朝代：宋

三十聲名晚合酬，前銜久自是潮州。
尚須漢吏二千石，聊卧元龍百尺樓。
混碧繆書波畫去，醉紅憶爲海棠留。
從今只願摶扶上，還許澄鮮守舍不。
清卿求作混碧樓額因賦唐律·其二
作者：許及之
朝代：宋

欵乃聲中自答酬，湖山迥闊冠吾州。
際天野色青環坐，照水嵐光翠擁樓。
蓮浦渺瀰無路到，松亭依約有船留。
澄鮮近市翻堪恨，混碧能容數過不。
渡江
作者：許及之
朝代：宋

揚子江頭渡曉風，一舟掀舞浪花中。
江神似恨頻將幣，不許和戎出漢宮。
渡淮
作者：許及之
朝代：宋

照眼清淮笑力微，家人應喜近庭闈。
茲行莫道無勳績，带得星星白髮歸。
游仙都
作者：許及之
朝代：宋

我來古括經行熟，欲到仙都有底難。
漫道蓬萊環弱水，始知方丈近三韓。
千山開闔神仙迥，一柱岧嶢宇宙寒。
信有真人足官府，不妨容我暫鞭鸞。
游金山寺
作者：許及之
朝代：宋

何年浮玉奠中川，潮去潮來故屹然。
世事只隨波上過，佛身元向定中圓。
妙高得月天無際，雄跨看雲雨带烟。
孤嶼扁舟無活計，又拏楊子渡頭船。
游鯈圖
作者：許及之
朝代：宋

碧草差差泛綠猗，未施魚影樂先知。
遥憐般礴明窗下，便是濠梁得意時。
湖上餞沈興國分韻得二字
作者：許及之
朝代：宋

赤驥見已罕，名駒更兼值。
吾鄉推賢侯，逢人話詹事。
訟簡古風還，心清民業遂。
江山妙主盟，景物恢位置。
如何柱石姿，尚以牧伯寄。
北關別經年，南薰動離思。
居然軟紅中，見此清白似。
松筠儼長身，雲霄舒直氣。
寵光竹使符，假借玉階地。
餉計曾入幕，軍容有竑議。
恭聞天語溫，喜見家學粹。
它時課最騰，看即璽書被。
今晨欣壽節，輕陰遞凉吹。
三呼禮云畢，一笑天所施。
榴花染白雲，游鯈芘青芰。
畫舸得夷猶，名園隨造次。
懷綬却羨君，戲彩且歸侍。
不繇鴈蕩山，即過石門寺。
永嘉政久成，謝公跡重記。
剩有名詩章，因來寄一二。
湯婆子
作者：許及之
朝代：宋

一冬專寵道人房，不藉華清賜浴湯。
皤腹却無璋瓦分，矮身難稱綺羅妝。
春生蝴蝶半牀夢，暖逼梅花一帳香。
醉倚肉屏君莫羨，北邙多少黑頭郎。
湯晉卿善談命求詩紀實
作者：許及之
朝代：宋

已近無聞半百年，枉煩明鏡照華顛。
湴河驛馬妨乘鄣，氐宿蒼龍分委天。
告我三陽聞好語，驗君三命有真傳。
預愁一字終無補，何日歸歟阿對泉。
滹沱河
作者：許及之
朝代：宋

逋誅狂寇釜中魚，未免真人駕六飛。
千古石人雖曖昧，一時河伯太機微。
漳河
作者：許及之
朝代：宋

出郭安陽漾碧波，黄流汩汩泛漳河。
河濱飲水令人癭，岸石其如腹疾何。
潘德久將出疆之前三日移居作詩奉邀
作者：許及之
朝代：宋

久住京華似故鄉，遷居又復一番忙。
此非子坐爭懸榻，何以家爲便出疆。
屋下已聽湖水過，樓頭不奈柳梢黄。
今朝元巳佳天氣，試撥忙來共一觴。
潘茂和才叔遠訪雨後餞別·其一
作者：許及之
朝代：宋

連璧遠相訪，斷金情有加。
不因魚撫鋏，自是客思家。
好雨知人意，深杯艷燭花。
今宵真語別，孤嶼在天涯。
潘茂和才叔遠訪雨後餞別·其二
作者：許及之
朝代：宋

許種飛霞竹，仍求甌浦梅。
思鄉常夢寐，報國乏涓埃。
玉葉裁雲膾，榴花染雪醅。
朝三吾已定，謫百便來歸。
濟叔輟案上石菖蒲爲惠石與菖蒲俱佳拙語奉酬
作者：許及之
朝代：宋

蒼然拳石具林巒，上有菖蒲八節灘。
洛浦毿毿餘玉珮，藍田拂拂長琅玕。
著身便恐移天姥，濯髮還疑借洧盤。
割愛贈予銘座右，斕斑鬢影照應難。
濠上
作者：許及之
朝代：宋

觀魚要水清，愛魚嫌芰剌。
能了濠上樂，處世何必避。
瀑布
作者：許及之
朝代：宋

循崖瀑布懸，遇坎茶鐺沸。
水哉斯何取，本者固如是。
灌園亭
作者：許及之
朝代：宋

植蔬常匝圃，釀酒仍滿甕。
便覺三公輕，更將德本種。
煮茗·其一
作者：許及之
朝代：宋

止酒身多病，添書日正長。
睡魔推不去，茗碗熟難忘。
鵲過飛樵墮，蜂喧落粉香。
靜中觀物理，此樂未渠央。
煮茗·其二
作者：許及之
朝代：宋

煮茗鴉闚井，哦詩蝶過垣。
笋高垂籜瘦，梅落墜枝繁。
白晝重闈靜，新晴遠市喧。
境緣看漸熟，吾亦欲忘言。
燕賓館值雨
作者：許及之
朝代：宋

飽死侏儒便雨立，安知更有漢官儀。
諸生未免諛綿蕝，從俗從宜我自嗤。
爲季和弟作溪堂扁榜賦唐律一首紀實
作者：許及之
朝代：宋

鴒原分派住松山，溪繞山圍屋數間。
今少蓬成今宅相，舊將軍寫舊堂顔。
移來城市真堪貴，纔混囂塵便等閒。
教子教孫風月夜，琴書聲裏水潺潺。
爲山
作者：許及之
朝代：宋

疊石爲山底用高，經丘驀嶺欲平橋。
青林屈曲崎嶇過，疑有碧花無數桃。
爲轉庵壽二首·其一
作者：許及之
朝代：宋

却喜漳南解秩歸，天教慰藉老朋知。
巷南巷北游從舊，浙右浙東賡唱詩。
上閣有題皆得和，西湖無路可陪時。
年顔相去追隨得，難老如公壽更頤。
爲轉庵壽二首·其二
作者：許及之
朝代：宋

歲歲新陽喜仲旬，兩家兒輩作生辰。
下生彌勒遲三日，共約梅花作故人。
未許同龕供佛事，只須共載接車茵。
相先壽語須齊和，滿酌吾家太玉春。
牡丹
作者：許及之
朝代：宋

衆卉從爭媚，花開始是春。
一年春富貴，造物太於人。
玉堂宿直次高內翰九日前一日草妃子麻畢題案上韻
作者：許及之
朝代：宋

歲稔時和庶事康，未央稱壽捧瑶觴。
宣將鑾殿金爲炬，草就麻詞玉作堂。
自是關雎思淑女，不同飛燕在昭陽。
儒臣信得文章力，捧賜看花一樣黄。
玉簪
作者：許及之
朝代：宋

昔見茅連茹，今看花盍簪。
若爲驚作客，故有蝶相尋。
玉簪花
作者：許及之
朝代：宋

琉璃布地綠愔愔，苗長藍田夜照林。
雪色能香開有璞，玉光未拆盍成簪。
不登雲髻尤孤潔，長浸銅壺更久禁。
梅與水仙流品外，幽蘭相友是同心。
玉繡毬花
作者：許及之
朝代：宋

平泉珍簇蝶，道是永嘉花。
玉繡名吾里，瑶琨不浪誇。
玉虹洞
作者：許及之
朝代：宋

九醖耐留春，檀心嬌未吐。
須結舞霓技，怕作行雲去。
玉蝴蝶花
作者：許及之
朝代：宋

玉蝶正開時，綠稠紅漸稀。
移將永嘉種，夢逐漆園飛。
王宣甫以予有詩求鄭文之染髭法與其舊作暗合因錄示次韻酬之
作者：許及之
朝代：宋

細看綠繞與紅圍，此地何曾著白髭。
顧我全驚緇鬢改，羨君猶有黑絲垂。
一皤博笑幾同調，兩醜相看莫斂眉。
正使醉中巾幘墮，不妨齊唱赤壺詞。
王宣甫以新婦魚能鬬爲勝負魚有詩釋其訛謬次韻戲答
作者：許及之
朝代：宋

斕斑紅黛鬭芳塘，新婦魚兒著底忙。
豈爲長陵矜先後，不知濠上樂彷徉。
詩來解辨吾伊謬，我欲兼將勝負忘。
蚌鷸相持堪惜許，須知旁有謝三郎。
王宣甫以燈夕入城而予偶無佳思阻同遊有詩爲寒食之約次韻奉酬
作者：許及之
朝代：宋

落梅聲裏惜餘芳，孤負燈光與月光。
偶以催租敗佳思，阻隨執事佐顔行。
春風已入青絲鞚，好句終歸古錦囊。
能踐清明重約否，須知歲月去堂堂。
王宣甫求崇齋扁榜仍索詩轉庵之作先成即次韻爲寄
作者：許及之
朝代：宋

聖門教人亦多術，由也升堂未入室。
顔雖在寢猶仰高，火就水流隨燥濕。
但見終日不違愚，豈知庶幾介如石。
陶溪昨以崇名齋，欲予隸古詩記實。
今晨忽見轉庵作，名與詩高同起日。
崇齋少學用心苦，晚乃一掃科舉習。
霜降自然知水落，道損都忘爲學益。
一從崇卑悟師說，心已沈酣全體易。
書扁外和轉庵詩，不待形容有潤色。
憶昨尊公期類予，似我顓愚有何獲。
老慚才衰惟鈍遲，感君肯赴同襟期。
閉關却埽門植榆，不妨倡和來壎箎。
王弱翁同年以多病故人疏韻五詩爲惠次韻奉酬·其一
作者：許及之
朝代：宋

王君圭璋姿，宜在條理科。
妙語天發成，瑩徹非礱磨。
宗廟要琬琰，世豈無卞和。
顧恐太分明，頗覺瓦礫多。
王弱翁同年以多病故人疏韻五詩爲惠次韻奉酬·其三
作者：許及之
朝代：宋

江水日萬折，衮衮望東注。
饑鳶無停飛，不足了雛哺。
君看青紫綬，但供折腰具。
物理信如此，焉敢辭世故。
王弱翁同年以多病故人疏韻五詩爲惠次韻奉酬·其二
作者：許及之
朝代：宋

斯文萬金藥，不救俗儒病。
盧生誰云邪，夫子未出正。
羊腸駕觭輪，鯨瀾泝孤榜。
噫乎吾道難，自古鬭衰盛。
王弱翁同年以多病故人疏韻五詩爲惠次韻奉酬·其五
作者：許及之
朝代：宋

心競事未已，趣了計有餘。
彭澤八十日，便可膏吾車。
趣時方枘拙，涉世孤舟虛。
君無攻我短，政爾吾太疎。
王弱翁同年以多病故人疏韻五詩爲惠次韻奉酬·其四
作者：許及之
朝代：宋

葉脫秋色靜，水落洲渚陳。
文昌易爲月，翩翩欲相親。
蟬聲老逾夏，乍聽意覺新。
此時酒一尊，不可無此人。
王晦叔惠聽雨圖次蔡韻奉寄·其一
作者：許及之
朝代：宋

拂拭滄波遠接天，摩挲喬木老生烟。
題詩作畫人何在，萬古蓬窗一覺眠。
王晦叔惠聽雨圖次蔡韻奉寄·其二
作者：許及之
朝代：宋

常日京華藪澤思，六年身悟畫中詩。
須知妙處無今古，得畫還如聽雨時。
琉璃河
作者：許及之
朝代：宋

黄河九曲固難窮，六里琉璃未長雄。
眼底坳堂君勿詫，使華來自水晶宮。
瑞香
作者：許及之
朝代：宋

紫裳蒼玉佩，乞與碧紗籠。
怕作行雲去，人間瑞靄空。
瓊報亭
作者：許及之
朝代：宋

園丁採時果，足以供嗜好。
眷言無盡藏，孰盡瓊玖報。
用山谷韻題洪子恂所藏山谷六言詩
作者：許及之
朝代：宋

逢原妙處何如，水到自然成渠。
信手拈來都是，彈圓頌印泥書。
用樓尚書韻餞同年曾寺丞守溫州
作者：許及之
朝代：宋

三十三年同日喜，憶曾書札問淮堧。
造朝合究三千牘，出守聊違尺五天。
官舍君應思繫馬，家山我亦念斜川。
政成的有天官列，不擬攀轅擬執鞭。
用韻酬侯居甫
作者：許及之
朝代：宋

玉樹風前映玉峯，吾家安得此乘龍。
書林未照青藜杖，甥館肯陪高節筇。
歸棹喜聞明月載，哦詩想带夕陽鍾。
從今社裏添光寵，咳唾珠璣有仲容。
用韻酬常之
作者：許及之
朝代：宋

老慙匿影愛嵐峯，已愧家聲昔二龍。
鑿井得泉思種橘，尋河知路記因筇。
加餐漫說囊中法，應俗多違飯後鍾。
同社朋來欣已諾，何時倒屣却從容。
用韻酬常之才叔
作者：許及之
朝代：宋

西山爽氣挾蓮峯，礙眼何嘗恕籜龍。
近種貓頭未成竹，擬求人面替扶筇。
春歸意緒愁千斛，病起情悰酒一鍾。
莫話朝雞萌妄想，形骸老醜若爲容。
田家秋日詞
作者：許及之
朝代：宋

晚禾未割雲樣黄，蕎麥花開雪能白。
田家秋日勝春時，原隰高低分景色。
寒栗挂籬實累累，角田已收枯豆萁。
芋魁切玉和作糜，香過鄰牆滑流匙。
牧童牧童罷吹笛，領牛山下急歸喫。
菜本未移麥未種，爾與耕牛閒未得。
疊用韻酬常之
作者：許及之
朝代：宋

迢迢起頓兩三峯，石窟門邊有斷龍。
致爽君能豪拄笏，策疲我愧老搘筇。
論詩句句諧唐律，舉酒時時敵漢鍾。
謝客分留餘物色，可能無意更形容。
病赤目從薛山甫借荷葉巾
作者：許及之
朝代：宋

赤目朝來勢轉加，病身觀妄有生涯。
火平文武寬心地，酒遠聖賢疏肺家。
虛白已能生暗室，空青不用點昏花。
小冠預擬更名字，借與團圓藕葉紗。
病足少蘇次常之韻三首·其一
作者：許及之
朝代：宋

攣拳尊足苦，伸縮楚囚聲。
藥甲新條在，醫科舊貫盈。
百年雙脚健，萬事一漚輕。
獨恨忘形友，終然少合并。
病足少蘇次常之韻三首·其三
作者：許及之
朝代：宋

藍田紆古句，令我好懷開。
未敢爲瓊報，何從引玉來。
蒲萄江漲醁，桑落甕留醅。
柳市人歸未，隨潮蚤晚催。
病足少蘇次常之韻三首·其二
作者：許及之
朝代：宋

休從詹尹卜，數亦不難通。
寄祿逾三品，論才祇下中。
器欹終必覆，藥裹漫成叢。
痼疾元來有，惟知酒有功。
登偉觀因誦老杜道林嶽麓詩用其韻
作者：許及之
朝代：宋

立秋三日天氣殊，凉風渺渺舒鬰紆。
少日第拄西山笏，暇時惟汎會昌湖。
投老身登華蓋頂，度堂面直蓮峯鑪。
長江回抱若裹玉，明月蕩漾如懷珠。
楠溪大源小源出，樟浦早潮晚潮俱。
凌空筆架呈掛綵，出海金輪看浴烏。
中川蚌胎非嫵媚，港口螺浮疑虛無。
何以得此江山偉，若有相者神明扶。
了知無一可云補，其敢有二當何誅。
故人相逢笑顛錯，生涯不解先膏腴。
且同野叟共爾汝，免以前銜相喚呼。
看山未覺迷老眼，報國終媿全微軀。
斫竹特爲三益徑，把釣倦作扁舟圖。
乃知絕境真妙絕，强名孤嶼何嘗孤。
憑欄聊欲須款款，飛帆正爾來于于。
明朝此興定不淺，但恐勞苦肩輿夫。
登憶謝亭併呈質弟
作者：許及之
朝代：宋

爭不遊山憶謝公，亭成孤嶼恰當中。
山低山仰今朝異，潮落潮生自古同。
幾欲弄舟移白日，何當把釣待秋風。
惠連幸自還鄉里，獨恨池塘句不工。
登江山偉觀
作者：許及之
朝代：宋

江山如抱畫難加，偉觀標名似太誇。
千古雲烟無盡藏，百年登覽足生涯。
詩情與客來天際，潮汛邀人上斗槎。
自是皇恩聊許借，兒童莫便認吾家。
登第一山·其一
作者：許及之
朝代：宋

登臨休作楚囚悲，遮莫人心知漢思。
疇昔百聞今一見，勉旃報國在男兒。
登第一山·其二
作者：許及之
朝代：宋

幾因護客數登臨，悵望神州久陸沉。
今日登臨身是客，經行應切此時心。
白山茶
作者：許及之
朝代：宋

白茶誠異品，天賦玉玲瓏。
不作燒燈焰，深明韞櫝功。
易容非世力，幻質本春工。
皓皓知難污，塵飛漫自紅。
白溝河
作者：許及之
朝代：宋

藝祖懷柔不耀兵，白溝如带作長城。
太平自是難忘戰，休恨中間太太平。
白石榴
作者：許及之
朝代：宋

花開水晶缾，葉排青瑣窗。
枝紅立白幟，蝶陣垂翅降。
白龜
作者：許及之
朝代：宋

物有爲身累，龜靈却受鑽。
毛公今放汝，珍重保身安。
百七丈和篇有盡道溫柔別有鄉誰知絳闕水茫茫之句意有屬也再用韻奉酬·其一
作者：許及之
朝代：宋

仙凡從昔各爲鄉，弱水蓬萊隔混茫。
不見麻姑呈狡獪，空教賀老號清狂。
兩奩心事無人共，萬點花飛有底忙。
說與東風須作主，莫教癡白妬嬌黄。
百七丈和篇有盡道溫柔別有鄉誰知絳闕水茫茫之句意有屬也再用韻奉酬·其二
作者：許及之
朝代：宋

休厭黄鸝百囀聲，詩翁亦是不平鳴。
中年懷抱愁離別，暇日親朋好會并。
踏損落紅無錦襪，吟成白雪有朱英。
欄桿徙倚空三歎，雨後斜陽寫不成。
百七丈寒食扁舟之盟遽寒姚黄恐成輕負輒賦二篇復以酴醾爲約·其一
作者：許及之
朝代：宋

閒中直指醉爲鄉，寒食扁舟竟渺茫。
可惜海棠隨雨過，猶憐粉蝶伴醒狂。
游人靜後西山好，春事深來老圃忙。
未必煩公頻折簡，花時還是負姚黄。
百七丈寒食扁舟之盟遽寒姚黄恐成輕負輒賦二篇復以酴醾爲約·其二
作者：許及之
朝代：宋

連夕驚雷非惡聲，池塘閤閤幾蛙鳴。
春程尚有三之一，樂事那能四者并。
養得苔錢都滿砌，足爲花地藉殘英。
聞閒不惜衝泥過，架上酴醾玉已成。
百結
作者：許及之
朝代：宋

丁香從百結，恨只滿東風。
未必愁能解，虛傳酒有功。
皇后閤春帖子·其一
作者：許及之
朝代：宋

雪融鳷鵲金鋪暖，冰泮蟾蜍玉漏遲。
壽却兩宮春日酒，自書卷耳進賢詩。
皇后閤春帖子·其三
作者：許及之
朝代：宋

不要梅花比玉容，柔桑枝上要春風。
聖人見說常躬儉，擬助君王賞戰功。
皇后閤春帖子·其二
作者：許及之
朝代：宋

龍樓問寢正鷄鳴，玉佩丁東曉氣清。
春入椒房偏起早，三茅觀裏未鐘聲。
皇帝致齋·其一
作者：許及之
朝代：宋

聖主憂勤二紀年，宸心久已格皇天。
五風十雨如何報，八陛圓壇具告虔。
皇帝致齋·其三
作者：許及之
朝代：宋

丁當玉佩趣班齊，山立千官請致齋。
見說內家清似水，多時排當不曾排。
皇帝致齋·其二
作者：許及之
朝代：宋

一夜飛花滿帝城，曉看玉殿月籠明。
紫宸拜舞山呼了，都道郊天管定晴。
皇帝閤春帖子·其一
作者：許及之
朝代：宋

紫宸殿下迎春仗，德壽宮中家慶圖。
帝有雙親齊萬壽，天教五嶽總三呼。
皇帝閤春帖子·其三
作者：許及之
朝代：宋

清臺方奏五星明，又見春盤憶兩京。
見說黄河方混混，翠華來復始教清。
皇帝閤春帖子·其二
作者：許及之
朝代：宋

協風初轉斗杓旋，即是流虹紀瑞年。
甲子一周天啟運，威儀重見漢中天。
益老于雁山築庵名曰來風小隠來求詩且約相見·其一
作者：許及之
朝代：宋

師住靈巖飽看山，結茅猶欲老山間。
懸知客路紅塵軟，輸與禪房白日閒。
蔬筍忘來詩格瘦，楓梧落後鬢絲斑。
煩師護取龍湫水，待覓涓涓洗我頑。
益老于雁山築庵名曰來風小隠來求詩且約相見·其二
作者：許及之
朝代：宋

未終棋局爛腰柯，繫日長繩竟若何。
報國有心祇皎潔，效忠無力恐蹉跎。
秋懷擬向樽前遣，歸夢偏於馬上多。
八月錢塘江上景，可能作意莫相過。
益老過靈巖看築塘因慰藉小隠索詩
作者：許及之
朝代：宋

孤雲一片自由身，古剎隨緣有夙因。
小隠未容蠶作繭，靈巖要看海揚塵。
築塘衣鉢時時唱，信筆詩篇句句新。
晝繡不須歸相里，聞師自是鴈山人。
盤磯
作者：許及之
朝代：宋

新月當沈鉤，香芹抵垂餌。
磯上坐移時，水清魚自戲。
直舍紫薇花身可以題字因作一絕書其上
作者：許及之
朝代：宋

赤立嚴霜如槁木，爛開炎日似紅霞。
耐寒耐暑真能事，豈是人間怕癢花。
直舍考校次弱翁再用前韻·其一
作者：許及之
朝代：宋

胸中無渭涇，筆下安詮科。
糊名彊別白，朱丹困研磨。
傳詩得建安，妙畫追永和。
快讀洗我懷，珠璣拾何多。
直舍考校次弱翁再用前韻·其三
作者：許及之
朝代：宋

官冷得酒錢，便欲糟牀注。
不管門東兒，張頤須咽哺。
堪笑布裙婦，遮藏備修具。
君自不紆軫，何止傾蓋故。
直舍考校次弱翁再用前韻·其二
作者：許及之
朝代：宋

我句蕪陋質，聊學捧心病。
君詩婉孌容，毅然色更正。
唱歎朱絃音，流喝清池榜。
足亢江西宗，它年耳孫盛。
直舍考校次弱翁再用前韻·其五
作者：許及之
朝代：宋

堆案即姑置，棲息萬籟餘。
階除勃窣行，兩脚當我車。
徑欲煩客卿，相從賦子虛。
麴生不可招，坐令此計疎。
直舍考校次弱翁再用前韻·其四
作者：許及之
朝代：宋

夜讀舉子語，戛戛務去陳。
喚起場屋夢，倍覺燈火親。
科第計謂了，癡兒事方新。
寄言山內友，勿念塵中人。
相臺得菊本名之曰繡菊
作者：許及之
朝代：宋

非紅非紫曄茸茸，依舊黄流美在中。
漢使携將名繡菊，要同丹桂種蟾宮。
真珠花
作者：許及之
朝代：宋

花發鮫人泣，春歸赤子還。
三珠原有樹，疑是海中山。
睡起
作者：許及之
朝代：宋

飯了晴窗睡足時，杖藜徐步出荆扉。
若無俗事關人意，只有楊花點客衣。
黄鳥怨春渾不住，杜鵑知我亦思歸。
鄰家酒熟容賒買，竹笋初生韮菜肥。
矮桃
作者：許及之
朝代：宋

花葉自低昂，攀折人不捨。
偷實定短人，朔辯愧黄馬。
石竹
作者：許及之
朝代：宋

幹無筇九節，葉類柳三眠。
介若此君操，不因霜雪蔫。
破核李
作者：許及之
朝代：宋

採實傍春山，成蹊鄰露井。
和嶠難責錢，計核破莫整。
碧蘆步
作者：許及之
朝代：宋

霜葉彫殘芰，寒花發舊蘆。
一秋明眼處，落鴈惠崇圖。
祭龍前一日致齋雨大作邑人以爲數年未之有也作此呈養正明府
作者：許及之
朝代：宋

齋宿臨場早有期，邑官齊出去陪祠。
祇應日脚埋雲處，便是山頭戴帽時。
此雨近來都未有，豐年向去更無疑。
請公買取千鍾酒，從此琴堂日展眉。
禱雨有喜
作者：許及之
朝代：宋

已用計然策，猶煩傅說霖。
綿延三日往，慰藉九重深。
柱礎收餘潤，摩圍散薄陰。
何庸尸祝力，聖主自誠心。
秋思
作者：許及之
朝代：宋

秋色已彊半，秋光纔較清。
卷簾爲月地，入戶得潮聲。
螢度催兒課，蛩吟覺婦驚。
起看河漢畔，星象濕晶瑩。
秋萱
作者：許及之
朝代：宋

說著宜男已可羞，移栽老圃且忘憂。
傳爲麝種生來別，喚作鹿葱元是愁。
幸脫炎威纔過夏，何緣冷落尚宜秋。
國香天且難拘管，過眼空花一笑休。
積雨簡百七丈郎中二首·其一
作者：許及之
朝代：宋

鄉里從游不乏賢，薛侯令我自拳拳。
筆端有力能扛鼎，飲量無涯可吸川。
寧屈乘軺紆郡紱，豈容謝事引官年。
皇天有眼難從欲，暫許祠庭作散仙。
積雨簡百七丈郎中二首·其二
作者：許及之
朝代：宋

社中真率數追陪，合有閒緣带得來。
十日頓疎新舊雨，百年猶負淺深杯。
護持盧橘黄金實，準擬榴花絳雪醅。
但有菖蒲皆是節，不須端午始歡咍。
立春前一日喜雪
作者：許及之
朝代：宋

司寒顓帝職云虔，肯許勾神撓雪權。
雙勝迎春猶卜夜，六花殿臘已書年。
太陽更不虧元日，聖德由來格上天。
慚愧小臣無補報，巴歌敢共郢爭妍。
端午日過左蠡
作者：許及之
朝代：宋

未識康廬面，惟聞左蠡名。
一朝窺壯觀，五節記經行。
細把離騷讀，時將濁酒傾。
波濤元不惡，風力更生成。
竹屋
作者：許及之
朝代：宋

愛苔無愛竹，戒勿長兒孫。
竹屋偏宜雪，何妨種滿園。
竹村
作者：許及之
朝代：宋

種竹亦云好，結交當有道。
能邀歲寒伴，同呼酒家保。
簡才叔
作者：許及之
朝代：宋

坐看母竹長龍材，衣上新痕染碧苔。
杜宇不隨春老去，黄鸝偏傍水光來。
摇摇書带連香草，冉冉凌霄上古梅。
此意轉庵同領解，更須潘令好懷開。
簡轉庵
作者：許及之
朝代：宋

扣門有礙吾何適，排戶頓疎君作難。
不對桃花傾社酒，誰憐燕子怯春寒。
便過熟食過元巳，尚看酴醾看牡丹。
却笑今年詩厄閏，畧無好語入毫端。
米囊花
作者：許及之
朝代：宋

御米具體微，有罌無儲粟。
妖艷耿春光，名佳不翅足。
糴舟泊高沙爲境內所逐却泊天長
作者：許及之
朝代：宋

官薄謀先拙，才疎食更浮。
抱關從委吏，貸粟向河侯。
遏糴還逾境，迎風更泝流。
百年俱逆旅，處順一虛舟。
紀所見
作者：許及之
朝代：宋

百年厦屋盡良材，客位經年長紫苔。
失馬塞翁翻有得，撫松陶令盍歸來。
門前婀娜千行柳，牆角輪囷一樹梅。
滿壁圖書非詫事，錦囊成篋未曾開。
約轉庵
作者：許及之
朝代：宋

半夜月明晨起風，不眠附火鬢搔蓬。
窗虛灑急疑霰集，閤暖香微知菊叢。
便擬南枝開摘索，只愁卯酒醉冬烘。
行吟真愛亭前路，梅蕊已如椒子紅。
紅梅
作者：許及之
朝代：宋

梅格依然在，詩家莫認桃。
縱煩金井水，終近楚人騷。
紅蓮
作者：許及之
朝代：宋

葉側臨粧鏡，波摇濯髮盤。
慇懃數多葉，落日更憑欄。
素絲行
作者：許及之
朝代：宋

冰盆繰絲千尺長，雪花玉色無晶光。
機聲札札逐羲御，百襄一一輸文章。
素姿已是隨時貶，妖茜嬌藍還點染。
東鄰巧婦鬭癡妍，對刺文禽相掩冉。
衣裳顛倒那得知，但見新行勝舊時。
倡優却得被后飾，漢庭只集書囊帷。
君不見古來志士多慘戚，古貌古心少顔色。
素馨
作者：許及之
朝代：宋

輕素梅留魄，重開六月天。
南人雖慣見，北客但垂涎。
紫薇花
作者：許及之
朝代：宋

手植盤洲圃，心懷西掖垣。
至今花萼上，雨露有深恩。
紹熙改元早起
作者：許及之
朝代：宋

元日好天氣，侵晨供佛燈。
生逢大庭氏，閒作小乘僧。
報主須身健，勤家且夙興。
一貧容易飽，四海願豐登。
綠毛龜
作者：許及之
朝代：宋

五色曾呈瑞，綠毛從古稀。
碧潭凝染色，逐藻長毛衣。
綠沉谷
作者：許及之
朝代：宋

黄塵滿金谷，山陰尚脩竹。
所以盤洲景，未足趣已足。
綠苔
作者：許及之
朝代：宋

土衣圓綠孕，屐齒孔方留。
莫掃錢留地，應嫌薏苡秋。
綠萼梅
作者：許及之
朝代：宋

魂清萼綠華，望絕江南使。
天寒倚竹時，風標略相似。
綠野堂
作者：許及之
朝代：宋

山坪縈霧草，湖濼漾烟蘆。
野色誰延入，陰晴足畫圖。
綸子效靖節止酒體賦筠齋余亦和而勉之
作者：許及之
朝代：宋

綸以筠名齋，種筠當掩關。
愛筠栽竹易，見竹知筠難。
竹以筠爲本，筠居竹之間。
希筠歲寒操，追筠古風還。
筠中聽瑟瑟，筠外瀉潺潺。
人與筠俱勝，筠隨境共閒。
繡带
作者：許及之
朝代：宋

天巧寧容覷，春工豈待描。
繡將花作带，舞襯柳垂腰。
繡橘
作者：許及之
朝代：宋

頌橘固多品，其賢知若干。
后皇偏著意，爾許繡團團。
繭甕亭
作者：許及之
朝代：宋

有家堪作繭，學圃甘抱甕。
此生足三眠，以外均一夢。
罌粟
作者：許及之
朝代：宋

采苗能勝芹，摘實可當粟。
缾罄罍未羞，難貯杯中醁。
羅柑
作者：許及之
朝代：宋

織文充革見，霧靄入懷香。
亦喚羅敷種，曾聞湘水鄉。
美可茹亭
作者：許及之
朝代：宋

盤洲比盤谷，釣水鮮可烹。
采山獨爲樂，頗勝懲沸羹。
羑里城
作者：許及之
朝代：宋

扁公墓下艾猶榮，羑里城中草不生。
豈是聖賢遺恨在，只應天自不能平。
老婆娑
作者：許及之
朝代：宋

不怕沙頭納納行，男兒報國一身輕。
斬可擬變黄河水，却挽天河洗甲兵。
聖壽閤端午帖子·其一
作者：許及之
朝代：宋

宮人晨起靚粧梳，艾葉菖花獻頌餘。
團扇裁成留不畫，應時只乞聖人書。
聖壽閤端午帖子·其一
作者：許及之
朝代：宋

有德天同壽，無爲日更長。
每逢端午節，雙上萬年觴。
聖壽閤端午帖子·其三
作者：許及之
朝代：宋

繞臂長生縷，當門五色絲。
榴花看結子，葉葉在孫枝。
聖壽閤端午帖子·其三
作者：許及之
朝代：宋

駕言康壽殿中來，排備凉亭與月臺。
此去天中纔半月，從今日日要花開。
聖壽閤端午帖子·其二
作者：許及之
朝代：宋

畫扇迎雙鳳，輕衣拂六銖。
太清元有籙，抱朴不須符。
聖壽閤端午帖子·其二
作者：許及之
朝代：宋

陰陰密葉韻黄鸝，樂事宮中聖得知。
永日留連惟史帙，薰風拂掠到琴絲。
聚八仙
作者：許及之
朝代：宋

高可儕瓊樹，低聊擬聚仙。
親看臨汝種，見此不生年。
聚螢齋
作者：許及之
朝代：宋

書蠹猶堪讀，囊螢亦强觀。
競辰規後學，繼晷匪油乾。
聞捷五次轉庵韻
作者：許及之
朝代：宋

周歷綿綿遠，湯盤日日新。
恭聞哀痛詔，憤激老癃人。
報答带仍礪，英雄沐更薰。
衰年扶杖聽，折屐敢辭頻。
聞砧
作者：許及之
朝代：宋

秋來風物自凄清，葉葉枝枝策策鳴。
近砌不堪催織語，遠砧更送斷腸聲。
苦心且作丁當和，積恨終憑熨帖平。
寒女終身無褐彩，綺羅通夕課寒檠。
聞轉庵遊西湖奉寄
作者：許及之
朝代：宋

馬上春光過若馳，不須紀歷校花時。
青於前日長街柳，白似去年雙鬢絲。
强學後生須藉酒，苦邀同社索題詩。
朝回要便西湖去，輸與安仁尚黑髭。
聽劉念九丈二姬歌所和醉時歌明日亦次韵送似時已三鼓
作者：許及之
朝代：宋

邊頭幕府文書省，功名之心灰似冷。
老去英雄髀生肉，功名之心死未足。
中原有土尚淪金，中原有民惟戴宋。
天開地闢會有日，竹頭木屑寧無用。
男兒信命人見嗤，命輕於山重於絲。
未肯身同草木腐，徑欲名與天壤期。
行藏我何有，交友勿復疑。
躬行即吾道，歸求有餘師。
和氣沖融自斟酌，榮枯不逐花開落。
物理天時信有終，雲雖出岫終歸壑。
未須高卧百尺樓，未須緊束春秋閣。
夫子適去還適來，無波古井生青苔。
我獨不歸何爲哉，渴心已覺飛黄埃。
長鯨未騎且捫蝨，不妨隨意芬浮杯。
聽德久彈秋思
作者：許及之
朝代：宋

潘郎胸次有經綸，指下聲如筆下真。
已是不禁秋意思，更彈秋思苦撩人。
聽湘西許老彈琴
作者：許及之
朝代：宋

顔裏常春鬢已秋，抱琴時與破牢愁。
自言舊曲都忘却，彈未終時且罷休。
聽轉庵彈琴
作者：許及之
朝代：宋

競春人去客苔侵，喜對安仁理玉琴。
百尺游絲非助我，一聲啼鴂是知音。
湘桃作意紅兼白，碧柳隨宜淺更深。
昨日臙脂今日雪，可憐牆角兩來禽。
肖李才叔和篇末章有青蒲自是公家物之語再用韻爲謝
作者：許及之
朝代：宋

踏破先生客位苔，詩仙鳳沼得重裁。
連城更枉捐雙璧，二妙真堪共一臺。
蠅到成時元誤筆，蛇因添後失持杯。
勸君休話青蒲事，妄想根苗莫更栽。
胡伯暉有詩訓豚犬輩次韻以廣其意
作者：許及之
朝代：宋

金風著幕驚新秋，銀河摇落光飛浮。
天籟既息蟲聲啾，書生白髮不解愁。
挑燈夜誦疾於流，人生在勤業箕裘。
少不努力進厥修，老將噬臍孰怨尤。
悠悠天壤卑微休，安得獨歎命不猶。
昔人忘食兼忘憂，何適非學息與遊。
道不敢徑川不游，朝吟暮諷夜校讐。
至理漸漬如膏油，好處心會非力求。
不特祇爲科第謀，正使積書如鄴侯。
手尚不觸讀豈周，張口雲霧正自羞。
學與不學人焉廋，汝曹曾念及此不。
賢師學到無全牛，乃翁爲汝相延留。
一官爲援乏蚍蝣，欲餬汝口違松楸。
敢辭折腰向督郵，賦歸無地堪耕收。
勉旃汲古到索丘，困來時復揩雙眸。
臨淮望龜山塔
作者：許及之
朝代：宋

幾共浮圖管送迎，今朝喜見不勝情。
如何抖得紅塵去，且挽清淮濯我纓。
自和
作者：許及之
朝代：宋

凈盡繁紅但碧峯，藥欄猶有綠盤龍。
風光何限供吟筆，霜鬢儘添宜老筇。
豈必愁來方酌酒，底須句到始撞鍾。
閒中作樂真吾事，多謝天工久見容。
自和
作者：許及之
朝代：宋

擾擾人生漫百營，思量蒲柳豈長青。
四時代謝真郵傳，百歲光陰寄客亭。
眼底浮華非我有，靜中真樂要人聽。
故吾不惜全還我，二十三前是白丁。
致齋禱雨次轉庵韻
作者：許及之
朝代：宋

夏中春閏合炎蒸，何事凉風日夜清。
大旱望霓如許切，密雲不雨太無情。
何妨閉閣齋三日，有愧聞蟬第一聲。
遥想轉庵同此際，苦辭猶作渴蛙鳴。
舁石行
作者：許及之
朝代：宋

沙河塘路飛晴泥，夾道睨立如鳧鷖。
千夫舁石自何所，相以柝節當鼓鼙。
一夫流喝相和答，聲與步應如采齊。
觀者跼蹐汗通下，彼獨閒暇輕如携。
此石非是裝玉砌，此石非是築金堤。
不爲文陛儀禁衛，定作潤礎承榱題。
儼然一柱方峙立，何者偃植爲拱枅。
嗚呼自昔良工心獨苦，大材小用俱難取。
與同社遊山園次翁常之韻
作者：許及之
朝代：宋

眷言太玉峯，本是仙佛宅。
端視儼若屏，側睨展如翼。
洞府何渺茫，傳聞見圖畫。
疆理雖東甌，題品經謝客。
至今味篇咏，當時想游歷。
顧我本萍泛，買鄰寓棲息。
江山自呈露，卉木因種植。
鑿巖得泉香，拓戶見山色。
佳客入庭戶，英氣來几席。
幽葩芬石根，好鳥絃坐側。
拄笏山之西，拏舟江以北。
明月浮可捉，疎星掛堪摘。
拂晨天宇浄，出海陽烏赤。
脩嵐爍紫翠，遠目眩朱碧。
崚嶒雙塔影，突兀古殿脊。
媚川溟渤寬，絕境天地窄。
前賢未嘗亡，勝趣何有極。
茲時屆清和，同社共推激。
肯爲終日留，喜免重城隔。
長歌響林坰，妙語出金石。
爾汝合忘形，拘攣非遠識。
莫嗔驚著汝，試問今何夕。
曹劉牆可短，丘崖肩可拍。
却笑山陰會，翻悲昔人迹。
喻指孰非是，計馬誰失得。
明當新詩來，勿憚難韻迫。
趣歸不匆忙，餘興猶襞積。
感君吐瓊瑰，爲我寫胸臆。
舊藏英石沈儉夫族人處謝儉夫轉爲取還
作者：許及之
朝代：宋

百好殘年心已灰，石君久去絕嫌猜。
故人諾重金難比，族里言溫璧徑迴。
曾與話禪聽翠竹，亦資醒酒卧青苔。
如今相見休相歎，各是因人歸去來。
舟中喜雨
作者：許及之
朝代：宋

驟雨飈風趁急雷，畫船繫纜小裴回。
隔簾大點欺窗紙，入戶微篩供酒杯。
一夏屢憂無計奈，半秋頻喜傍懷來。
世間好事無全美，濡首牽夫可念哉。
舟行得順風再次韻
作者：許及之
朝代：宋

抱關真漫仕，所好合從吾。
易乞高霞珮，難投明月珠。
飄蓬諳歲月，泛宅挈僮奴。
萬事乘流耳，殷勤十幅蒲。
舟行早起處州溪上
作者：許及之
朝代：宋

溪容霧氣撲清芬，野色微兼曉色分。
檣表已迎山背日，纜端猶繫石根雲。
打頭風信看來轉，當面灘聲語不聞。
遥喚漁舟倦回首，人鷗那得更同羣。
舟行過沛城
作者：許及之
朝代：宋

人日晴還暖，遊絲舞復翻。
湖平開鏡面，岸靜見蘆根。
舟昔幾番過，地今何處村。
沛城多美酒，弭櫂一開樽。
芍藥
作者：許及之
朝代：宋

揚州千葉舊生涯，詩到坡仙正復葩。
喜見故家翻瑞藥，送將新句續名花。
日高髲鬀醺含露，時樣梳粧肉映紗。
窈窕留春春不住，詩翁留得鬢邊華。
芍藥
作者：許及之
朝代：宋

春與花垂盡，惟餘九一分。
留春有紅藥，只此自超羣。
芝徑
作者：許及之
朝代：宋

辟穀幾經塵，如芝今有神。
更開三益徑，似恐太無鄰。
芝泉
作者：許及之
朝代：宋

人但千筒汲，誰知一線通。
泉今人惜重，走卒與兒童。
芡曲
作者：許及之
朝代：宋

湖邊誰摘芡，輕度藕花風。
貪得鴻頭去，驚他鴈序空。
芥納寮
作者：許及之
朝代：宋

踞龜說漫游，視螘談綺夢。
芥內取須彌，撐橋尋月洞。
花信亭
作者：許及之
朝代：宋

播物潛施令，司花暗弄粧。
封姨偏漏洩，預報信前香。
花藥相接可觀復用韻
作者：許及之
朝代：宋

浄盡天香溢夏寒，滿奩誰擲狡仙丹。
洛花不逐林花老，禁藥猶堪木藥團。
試問丁香和恨結，何如萱草破憂端。
翠屏紅粉腰如束，我是村中老謝安。
芷
作者：許及之
朝代：宋

銀箸有生香，葉排元紫房。
更名歌九畹，課效萬金方。
范武子輓詞
作者：許及之
朝代：宋

嗚呼吾武子，天乎奪何速。
瀟灑錦繡腸，秀潤琅玕腹。
出口論世事，好語驚拙目。
孝友式里閭，急難駭僮僕。
曩於建業都，共庀主人屬。
但不同姓氏，何翅如手足。
一日不晤對，尺簡頻往復。
中夜懷清姿，有夢墮脩竹。
時予悼伉儷，感爾念鰥獨。
別去幾歲華，亦聞悲壺俶。
同病心相憐，異縣情愈篤。
我欲託以妹，子不鄙其族。
兩窮忽相值，一家有餘睦。
去作建安縣，振彼七閩俗。
豈不化彊梗，元不用鞭扑。
邑人歌載途，當路薦聯牘。
彼守何堅忍，於民能迫促。
二年甘不考，百謫寧忍辱。
子方困吏鞅，妹忽淪鬼錄。
入戶悲方纏，出門濕如束。
駿足不受羈，鹽車宜折軸。
訃來忽收書，痛甚不容讀。
未令吾母知，可聞爾母哭。
人生會有終，汝死冤乎毒。
吁嗟先大夫，艱難脫荒服。
衣鉢自桐鄉，生涯去巴蜀。
清德誠可種，石田不能粟。
爾母今在堂，何以供水菽。
爾弟獨當戶，何以資耕築。
三兒須教訓，一女待鞠育。
自愧貧多累，未能分薄祿。
近擬乞州麾，因用致家塾。
此願未吾遂，有身莫渠贖。
所居讀書岩，旁依紫邏曲。
憶昔曾同登，相期共結屋。
今晨何爲者，昨夢不可續。
平生樂哉丘，終焉埋此玉。
雖遣奠芻陳，不及墓草宿。
嗚呼吾武子，臨風淚盈掬。
范湘潭岸花樓
作者：許及之
朝代：宋

杜若青青湘水深，長官爲政見瑶琴。
飛花幾度春來去，行客自如人古今。
天池百年供旅寓，江山一色費登臨。
楚峯驛伴湘中館，更有高樓待賞心。
茅齋
作者：許及之
朝代：宋

市近無營地自幽，身閒何羨水中鷗。
因思客路竿遮日，得似君家茅蓋頭。
茉莉菊
作者：許及之
朝代：宋

皎皎凌三夏，闍城第二花。
秋魂憑楚些，黄額訪仙家。
荳蔻花
作者：許及之
朝代：宋

二月拆芳苞，凡心比並交。
丁香多意緒，和月墮林梢。
菱灣
作者：許及之
朝代：宋

根隨波共蔓，花更水相親。
魚躍翻成出，微光解照人。
萬侍郎母夫人錢氏輓詞
作者：許及之
朝代：宋

親歸兒住可勝悲，兒第親存各不知。
一世苦心天乞與，百年榮養聖垂慈。
共傳義激投簪語，合見恩除從橐時。
不及聯書朱氏母，可憐惟賦輓歌詞。
葡萄
作者：許及之
朝代：宋

架竹引龍鬚，時攀頷下珠。
欲求西域種，北使昔同符。
蓼岸
作者：許及之
朝代：宋

落水浮寒石，看痕記舊汀。
更尋紅蓼岸，都有幾鵁鶄。
蔡知閣輓詞
作者：許及之
朝代：宋

抱負平生是樸忠，發揮不盡古人風。
名藩多歷爲民福，上閣頻輸在帝衷。
勳業有期方感會，哀榮不恨劇初終。
靈峰樹杪龜趺出，無愧銘辭屬蔡公。
蔣十一丈以重九雨昨有詩約閏九二首次韻·其一
作者：許及之
朝代：宋

風雨滿城佳節休，詩翁强項覓因由。
不須閏九方爲節，眼底黄花即醉遊。
蔣十一丈以重九雨昨有詩約閏九二首次韻·其二
作者：許及之
朝代：宋

誰念淵明載酒過，杜陵愁思只悲歌。
催租豈敗潘郎意，語到愁邊自不多。
蔣肖李潘才叔和檢校園課之什再用韻爲謝
作者：許及之
朝代：宋

隨意篇章落海苔，瓊瑶欲報不知裁。
青蒲細草來齋几，白雪陽春走皂臺。
夢裏勳名槐是國，閒中活計芥爲杯。
吟哦蔣徑潘江句，淺白深紅手自栽。
薝蔔澗
作者：許及之
朝代：宋

結實黄金包，開花寒水玉。
香色俱可憐，采澗勿盈掬。
藥畹
作者：許及之
朝代：宋

種藥憐苗潤，分畦戒蔓滋。
休藏肘後法，醫國是良圖。
蘆花
作者：許及之
朝代：宋

見鷁恬徐退，看鳶喜詎飛。
飛蘆欲何適，繞綠打紅圍。
虜宮闕
作者：許及之
朝代：宋

不翦茅茨聖不憂，虜巢宮殿切雲愁。
小雛似道朝廷小，復作阿房意未休。
虜行移以盱眙爲肝胎
作者：許及之
朝代：宋

華風雖染不知裁，將底論思獻納來。
杕杜昔曾聞杖社，盱眙今却見肝胎。
虞美人草
作者：許及之
朝代：宋

劉項英雄志，爭如溺愛何。
寧無戚姬草，頼有大風歌。
蜀山亭
作者：許及之
朝代：宋

千里肥川掌似平，崔嵬只有蜀山青。
茲亭巧與山相對，不惜名堂更揭亭。
蜀山堂
作者：許及之
朝代：宋

已把堂名占蜀山，愛山猶疊石孱顔。
世間何事非兒戲，了得兒癡趁得閒。
蜂窠石
作者：許及之
朝代：宋

水石兩相激，成形不自藏。
終慙爲兔窟，僅喜作蜂房。
融州和孝若韻見寄併謝真愛賞梅之集復次韻奉酬·其一
作者：許及之
朝代：宋

城南家訓不籯金，曾共青燈課夜吟。
往行二劉元作則，後人六藝盡師心。
經傳鄉派源流遠，詩到孫枝志思深。
玉潤風流今鮑叔，卜鄰佳處到于今。
融州和孝若韻見寄併謝真愛賞梅之集復次韻奉酬·其二
作者：許及之
朝代：宋

同病齊年各老成，喜君勿藥近安平。
籃輿不惜尋梅過，藜杖何妨倒屣迎。
潘令劇談聽至夜，劉郎新句和來清。
疾行每愧穿楊手，金榜君居第十名。
蠟梅
作者：許及之
朝代：宋

司花工剪蠟，墨客巧抽脾。
醖藉無梅操，生香認得知。
衛州
作者：許及之
朝代：宋

河决從來國隠憂，衛州那在水邊頭。
傷心中土淪胥久，可但堪嗟一衛州。
袁同年過揚州遞書并詩再次韻約同留維揚觀春色
作者：許及之
朝代：宋

一緘書札故人情，中有新詩字字清。
郵置傳來心已醒，秋鐙讀處眼偏明。
揚州路近帆能疾，瓜渚潮來水似生。
少駐星軺問遺俗，春風生帳有詩呈。
袁性之自號爲湖山遺老曩和予北征絕句因與其族人赴舉復見訪坐間求書湖山隠居扁榜因爲著語
作者：許及之
朝代：宋

湖山本爲吾儕設，家世今爲隠者居。
歲稔石田猶可飽，詩成霜葉正堪書。
因觀後進鏖勍敵，肯訪閒人款敝廬。
醉覓扁顔吾敢靳，和篇曾枉百硨磲。
袁起巖侍郎采予無盡意詩語以一段奇爲凈相別室扁榜有詩次韻
作者：許及之
朝代：宋

一段奇中無盡意，西湖風月契三生。
只今扁榜成佳話，它日尋詩有舊盟。
得失鷄蟲何日了，去來鳬鴈逐時更。
癡兒尚欠梅花句，已擬長歌出塞行。
被旨祈禱數至天竺珪僧錄求白雲堂詩爲賦唐律一首
作者：許及之
朝代：宋

白雲峯下白雲堂，堂上高人一辦香。
繞殿持經山四合，繚牆行道木千章。
衆生未免嬰時苦，大士寧能與世忘。
祈雨祈晴來復去，此身却似白雲忙。
西山爽氣
作者：許及之
朝代：宋

負牆結檻太麤疎，真得西山爽氣無。
他日棠陰無可紀，負暄曾此鑷髭鬚。
西戶
作者：許及之
朝代：宋

勳業鏡成斑，光陰箭能疾。
明時貰此翁，不須繩繫日。
見提刑鞏大監三十韻
作者：許及之
朝代：宋

夙借屏星映，曾憐坐客寒。
扁舟違逆水，方丈渺三韓。
分隔懸穹壤，心馳乏羽翰。
熒煌長在望，歲月凜奔湍。
凡骨思佺訣，師資待郢墁。
把文留篋笥，洗眼誦琅玕。
轍敢窮途慟，冠期結綬彈。
苦無蒼玉佩，絕憶紫金丹。
往絕修門入，爭先要路看。
飛騰寧有策，遇合自相歡。
獻納君王問，施行宇宙寬。
前星開尹幕，列宿炳朝端。
賀老聊爲監，嚴公合從官。
調官因有便，典謁亦曾干。
不得瞻丰采，無由出肺肝。
姓名煩摸索，蹤跡自蹣跚。
未有三千牘，那能九萬摶。
抱關從苑候，失步向邯鄲。
繼憶專城去，俱興歛惠歎。
第聞盤錯舊，不見剸裁難。
帝眷從更治，民風要飽觀。
甫傳光禮樂，已著畫衣冠。
浙水東西接，恩波晝夜瀾。
去天鄰杜曲，近日即長安。
儒腐真堪厭，才優特未殫。
少遲調鼎鉉，即合侍金鑾。
餘子甘流落，遺編守故殘。
若爲百里宰，已判一生酸。
蜀道游雖倦，山陰興未闌。
猶能風雪裏，作意駐征鞍。
親家張舍人輓詞·其一
作者：許及之
朝代：宋

忍看丹旐引靈輀，尚想祥華進止時。
無復短檠親教子，空餘滿篋舊題詩。
陰功會即佳城兆，顯刻猶須幼婦碑。
小殯西湖湖上寺，冷雲秋露不勝悲。
親家張舍人輓詞·其二
作者：許及之
朝代：宋

憶曾伯仲共論文，迭和壎箎自不羣。
尚以竹林憐小阮，肯令新婦配參軍。
登樓無計追王粲，載酒空煩過子雲。
幸有諸郎傳素業，勉旃猶足振前聞。
觀弈篇
作者：許及之
朝代：宋

秉燭隨者明，弈棋觀者精。
觀者未必高於弈，只是不與黑白同死生。
天上神仙何所爭，亦復於此未忘情。
樵夫柯爛忽猛省，却與棋仙作機警。
千古未盡一局閒，巖草巖花自凄冷。
嗚呼聖主不棄芻蕘言，弈棋復出亦必資傍觀。
觀新堡寨因登平山堂次接伴袁同年韻
作者：許及之
朝代：宋

換得玻瓈千頃湖，醉翁遺勝在江都。
登臨山色依然在，拂略秋容澹欲無。
新堡似雲屯戍久，舊臣何日策勳殊。
王人按壘非尋勝，歸報前遊有遠圖。
觀郭殿巖打毬于沖天觀旁
作者：許及之
朝代：宋

峯頂毬場翦似平，汾陽號令素精明。
萬蹄攢逐一星過，兩隊歡呼衆樂鳴。
靜看穿楊矜妙手，醉觀過翼覺身輕。
摩挲亭下排衙石，擬賦將軍射虎行。
訪舊隠
作者：許及之
朝代：宋

自知樗櫟任天材，閒愛浮萍靜愛苔。
歸有幽棲鄰佛住，時因佳客下山來。
青雲乳酒聊傾尾，白雪形鹽旋摘梅。
有月有琴君勿去，百年懷抱待君開。
詠史
作者：許及之
朝代：宋

南漢傾頹宮女亡，風流爭覩一花香。
香名認取素馨字，玉樹瓊花一樣粧。
詠槐
作者：許及之
朝代：宋

槐綠復槐綠，時來人自忙。
處陰聊避影，歲月去堂堂。
諫長之門人曾君三異作招隠圖并賦二詩以招諫長之歸亦賦二首·其一
作者：許及之
朝代：宋

謝公雅志在東山，其奈蒼生債未還。
寄語故人專一壑，不妨清夢落滄灣。
諫長之門人曾君三異作招隠圖并賦二詩以招諫長之歸亦賦二首·其二
作者：許及之
朝代：宋

能畫能詩已可人，迷途前畔更知津。
眼看益友如君少，我亦歸心動白蘋。
諸暨道中早行
作者：許及之
朝代：宋

飛雪夜無聲，窗虛倍得明。
司晨雞有誤，破夢蝶先驚。
何處吹烟濕，誰行馬跡輕。
籃輿吾未穩，愧爾僕夫征。
諸葛忠叟初逢家塾池中産雙蓮求予扁榜併作五言勉諸甥
作者：許及之
朝代：宋

淤泥生凈質，妙觀起凡心。
少見人間瑞，誰栽滿澗潯。
諸葛忠叟初逢家墊池中産雙蓮求予扁榜併作五言勉諸甥
作者：許及之
朝代：宋

我愛濂溪說，君能喜種蓮。
一經初建塾，雙實遽呈川。
和氣壎箎應，榮名棣萼聯。
勉旃成宅相，學也是家傳。
謁曹娥祠
作者：許及之
朝代：宋

昔因淑節歎男兒，今愧男兒竟未奇。
携累乞靈無可禱，只求晴霽樂豐時。
謝惠牡丹
作者：許及之
朝代：宋

未歎春光去有涯，詩翁時爲送名葩。
娼條冶葉從過眼，魏紫姚黄始是花。
洗滌壺缾晨井水，護持風雨夜窗紗。
十眉已覺成羞澀，且向樽前領物華。
謝益老寄英石
作者：許及之
朝代：宋

淡交如水足生平，晚歲煩師託石兄。
曾解點頭聽半偈，定能發笑驗三生。
叢林住遍歸來好，長物分將過去輕。
聞道肯爲鄰舍佛，錦衣只在雁山行。
謝觀復長髯垂膝儼然山澤之癯棄去儒業從皇甫道士於廬阜余見之三茅以所編老君實錄見贈賦此奉酬
作者：許及之
朝代：宋

真是儒仙藪澤姿，長髯合住謝家池。
香爐峯下看雲坐，碧玉壺中倒景窺。
妙旨五千歸日用，纂言十萬見宗師。
故交幡起逃儒恨，不值青藜夜訪時。
謝鮑潮州惠歸正李媼所作外國圖因題卷後二首·其一
作者：許及之
朝代：宋

兩年貳郡半專州，濠上魚涵惠澤游。
慨念中原變荆棘，圖成外國別冠裘。
故宮禾黍悲清汴，落日風沙慘白溝。
漢節提携曾記別，居然展卷涕橫流。
謝鮑潮州惠歸正李媼所作外國圖因題卷後二首·其二
作者：許及之
朝代：宋

健婦真能勝丈夫，丹青人物妙難摹。
百年畫手承平久，萬折歸心守節孤。
輒此珍藏爲我有，從渠遠致更能無。
傷心故國流風在，不是成周王會圖。
謝鮑潮州送新酒
作者：許及之
朝代：宋

濁醪青蕊作重陽，纔入開爐月果良。
佳釀遣銷彭澤恨，好懷肯對馬軍嘗。
清新有句須留待，風味如君不可忘。
只俟高軒共杯酌，四時巖桂尚能香。
護龍河
作者：許及之
朝代：宋

門題善利遏朝宗，一水何從更護龍。
菱角雞頭教偪仄，可堪遊女折芙蓉。
讀王文公詩
作者：許及之
朝代：宋

文章與世爲師範，經術於時起世仇。
少讀公詩頭已白，只因無奈句風流。
貓頭竹
作者：許及之
朝代：宋

迸穴穿籬出，貍奴知幾頭。
真能參玉版，足可當珍羞。
買山石航海有懷故園
作者：許及之
朝代：宋

它山移却伴疎篁，磊砢堅於百鍊剛。
劚地尚餘蒼蘚篆，傍欄偏映紫荷囊。
濕雲矯矯飛還凝，煇鳳亭亭舞復翔。
竹弟石兄應共語，故園那得負風光。
賀太廟産芝草
作者：許及之
朝代：宋

太室晶瑩粲玉芝，慈闈恰遇未央時。
兩宮喜色騰堯采，萬歲歡聲動漢巵。
發祉有來增裔葉，産祥方至在孫枝。
從今慶事頻頻有，準擬賡歌剩賦詩。
賀新郎
作者：許及之
朝代：宋

舊俗傳荊楚。正江城、梅炎藻夏，做成重午。門艾釵符關何事，付與痴兒呆女。耳不聽、湖邊鼉鼓。獨炷爐香薰衣潤，對瀟瀟、翠竹都忘暑。時展卷，誦騷語。新愁不障西山雨。問樓頭、登臨倦客，有誰懷古。回首獨醒人何在，空把清尊酹與。漾不到、瀟湘江渚。我又相將湖南去，已安排、吊屈嘲漁父。君有語，但分付。
賣花行
作者：許及之
朝代：宋

緗桃緋杏琴心疊，睡起海棠收醉頰。
麝煤輸徹錦薰籠，金脂染就來禽帖。
姚家魏家苦留春，花信未先紅一捻。
賣花老翁正自癡，預喜荷錢出小池。
却恨身非殷七七，一日之中成四時。
不念書生抱孤節，昨夜東風長華髮。
趙故城
作者：許及之
朝代：宋

叢臺意氣俄銷歇，故壘歌鐘幾劫塵。
只有藺卿生氣在，墳前衰草鎮如新。
趙昌芍藥
作者：許及之
朝代：宋

風雨藥欄西，殘紅落錦溪。
明窗時展卷，春色任提携。
趙漕從善送吳門牡丹
作者：許及之
朝代：宋

看花檐上眼長寒，慚愧鄰翁送牡丹。
和露擎來香可染，攏雲爭插玉成團。
傳聞西洛名千變，排釋東風恨萬端。
茂苑去天真尺五，羨君花信報平安。
跋宋朝老再和陶淵明歸去來辭
作者：許及之
朝代：宋

吾鄉說三宋，伯也抱奇偉。
太學三十年，不作舉子語。
晚當拜特恩，青衫送還官。
開口論世事，有舌不可捫。
吾皇開壽域，汪濊澤萬國。
勉公俯而就，如女有正色。
翻然感際會，千載今一時。
誰歟俾宿留，再和歸來辭。
淵明歸有田，公歸徒四壁。
姑奉祝融祠，勝煮南山石。
公乎未得第，我輩慚登科。
空飱了無補，奈此歸來何。
跋諫長畫軸後五王按樂圖
作者：許及之
朝代：宋

玉笛牀頭取次橫，自吹頭管按新聲。
梨園舊譜今何在，一段風流畫得成。
車行詩
作者：許及之
朝代：宋

穩如江海迎潮上，險似虛空逐電行。
縱使中原平似掌，我車只作不平鳴。
輓承事黄公詞
作者：許及之
朝代：宋

膠庠衣鉢是青氈，付與兒曹自勉旃。
鼎級科名彰父教，著庭勳績見家傳。
千鍾合使榮三釜，一品終當貴九泉。
留却無窮風木恨，悲笳嗚咽晚春天。
輓故丈母萊國夫人沈氏三首·其一
作者：許及之
朝代：宋

北使復南遷，尚書大節全。
長公身致相，冢婦世稱賢。
象服宜偕老，魚軒遽溘先。
哀傷動行路，謝傅况中年。
輓故丈母萊國夫人沈氏三首·其三
作者：許及之
朝代：宋

愛女終身託，嬰兒半路遺。
訃音非不達，憂思恐難支。
已及黄泉見，應憐白首期。
愛恩均罔極，淚盡輓歌詞。
輓故丈母萊國夫人沈氏三首·其二
作者：許及之
朝代：宋

林泉當絲竹，丞相巧安貧。
珍重承夫意，清修報主身。
指千隨嗜好，體一寫姻親。
更有銜恩者，妻孥寄食頻。
轉庵催結局六次韻
作者：許及之
朝代：宋

漢儀重睹舊，秦暴盡更新。
應是天亡敵，從知國有人。
乾坤大開闢，華夏一陶薰。
收到崑崙北，詩應快李頻。
轉庵再用作字韻見酬有蓍蔡休咎之語復韻爲答
作者：許及之
朝代：宋

步蹇無良行，思苦乏新作。
蟲聲徒自切，我病有何樂。
言寫紓短懷，深汲難遠酌。
敢嗟鳳兮鳳，正慚貉非貉。
詩家有醫王，同社求句瘼。
固不相短長，祇恐自鄙薄。
胡爲作蟻夢，乃欲談豹略。
此意誠起懦，斯言幾善謔。
天幸吾已數，人生歸有託。
居然成老醜，何者裨畫諾。
知予與罪予，併束春秋閣。
轉庵觀趙十一聖花
作者：許及之
朝代：宋

有藝者趙生，雜出逞活法。
飛走異族類，指教各馴狎。
參戲竿欲摧，險弄首將壓。
當場等嬉笑，旁觀舉震霅。
其間聖花術，殆是天下甲。
出沒鬼物驚，變幻風雨霎。
覿面喚名葩，信手如素插。
洞視空樊籠，赤立却巾帢。
居然齠齔兒，恍出虎兕柙。
脫索婦更神，倒錐目不眨。
穿楊百步間，設的兩口夾。
一箭中關捩，四坐駭汗洽。
或馳若轉輪，或舞若揮箑。
機緘孰主張，造化在噓呷。
技進無萬殊，妙用纔一掐。
儻然自胡越，誰能會鄏郟。
轉庵輓詞
作者：許及之
朝代：宋

無復從容唱和詩，忍爲惻愴輓歌詞。
生前秋月春花了，身後高山流水知。
小阮竹林思步武，仲芳蒿里得追隨。
腰金埋玉終塵土，萬卷千篇倚二兒。
轉庵集客分韻得作字見示次韻奉酬
作者：許及之
朝代：宋

轉庵詩老手，久不見近作。
尚友喜文會，分韻得真樂。
聯翩來巨軸，淋漓想酬酌。
異味非五鯖，良裘豈一貉。
有如得良劑，居然起深瘼。
雖微與茲集，所得良不薄。
山王果爲累，竹林誠可畧。
何妨贅賡酬，聊復資戲謔。
永言相忘友，久要欣有託。
後當不如今，今可不悟昨。
亦欲見真率，正須先宿諾。
少待天氣凉，偉觀灑高閣。
送何正言持節湖南
作者：許及之
朝代：宋

山莊寂寞信驚猿，鵷鷺行疎亦斷魂。
持節過家天借便，引嫌得請帝疏恩。
湘雲開處峰峰好，諫紙藏來字字溫。
只恐夜深思賈傅，長沙寧久駐軺軒。
送余伯益知縣
作者：許及之
朝代：宋

建章萬戶及千門，博物如君自不羣。
入幕向來爭論薦，鳴琴此去定知聞。
官惟作縣堪行志，閩獨於鹽害未分。
剖竹乘軺同臭味，願求長策獻吾君。
送俊老再住惠因
作者：許及之
朝代：宋

天台自是金仙窟，而况師曾住惠因。
祖令全提餘作畧，舊營重按想精神。
絕憐老宿參辰象，何限名藍甲乙人。
若遇毒龍師攝取，經行杯渡熟知津。
送劉守之上舍赴試
作者：許及之
朝代：宋

廼翁壯譽動賢關，晚把州麾苦要閒。
細字尚陪燈火課，淡書端要姓名攀。
扶摇穩泛魚三級，文采曾闚豹一斑。
舍弟若爲同日喜，兩家親老想開顔。
送劉東玉提幹之官茂苑
作者：許及之
朝代：宋

共論隸古弄文漪，酌別寧忘載酒巵。
去去臺中攄婉畫，行行篋裏富新詩。
向來閥閲多丹禁，豈有人門後白眉。
九萬扶摇從此始，他年書劄問茅茨。
送劉茂實赴連江丞二首·其一
作者：許及之
朝代：宋

三山七閩右，千竹二松間。
官地今爲樂，官名丞更閒。
離支明夏谷，格磔響秋山。
收拾吟哦課，湘中寄一斑。
送劉茂實赴連江丞二首·其二
作者：許及之
朝代：宋

弈以旁觀審，書難掣肘繩。
一同兼利害，貳邑易聲稱。
但使知賢令，端爲不負丞。
茲行子餘事，著語我何能。
送吳待制安撫襄陽·其一
作者：許及之
朝代：宋

天借琳琅鎮上流，西風作意送行舟。
去看峴首何因感，遥見長安却是愁。
平昔勳名期带礪，向來談笑飽貔貅。
輕裘少展籌邊畧，歸問君王覓酇侯。
送吳待制安撫襄陽·其二
作者：許及之
朝代：宋

如君自是急難材，牛斗光芒未燭台。
何以家爲人咄咄，維其時矣詔來來。
臨湖盡去封侯橘，度地先栽調鼎梅。
惡語流傳真引玉，滿懷明月向人開。
送孫會之縣尉秩滿歸廬陵
作者：許及之
朝代：宋

人生貴相知，不在相逢早。
廬陵說三孫，修名愜諸老。
伯也吾同年，久別心杲杲。
季也真可人，一見顔色好。
金石出几杖，握手屢傾倒。
屈魂雖尚醒，賈骨久云槁。
微君寫窮愁，何以慰懷抱。
再見一尉更，取別何草草。
回視徒四壁，蟬聲綴吟藁。
向來雕斲工，見輒迹如掃。
汲深無新泉，送子慚涸潦。
珍重皎潔姿，相期在斯道。
送安福劉秀才謀卿仍簡分宜傅公謀
作者：許及之
朝代：宋

昨夜西風入楚扉，登臨遊子倦將歸。
璧廱未頓新書笥，錦里還尋舊釣磯。
平世勳名賒馬革，男兒貧賤且牛衣。
傅巖詞客如相問，說是今非昨更非。
送張子儀尚書鎮福州
作者：許及之
朝代：宋

暫違天陛星辰履，便上春風李郭船。
兩地逼人真勇退，三山去路儼登仙。
循環花甲趨庭日，遺笏棠陰在鎮年。
盛事相望已無匹，寶奎新賜更光前。
送張說道縣尉之官襄陽
作者：許及之
朝代：宋

一尉襄陽去，三年別舊游。
煩君登峴首，拭淚望神州。
勳業男兒事，依違我輩羞。
爲言賢府帥，問訊橘鄉侯。
送德友之長沙章貢併懷薛葉二兄
作者：許及之
朝代：宋

篇章足可慕淵明，其奈田無二頃耕。
甥館久居誰厭汝，客塗遠問我憐生。
湘山物色留新句，使節綈袍有故情。
併語鬰孤東道主，春風吹夢到容成。
送才叔宰烏程
作者：許及之
朝代：宋

鐺坐螢窗夜，肩隨鶚薦年。
科名雖獨後，官業更無前。
劇縣三千水，修門尺五天。
秋風滿孤嶼，難駐處州船。
送林定國赴秋試
作者：許及之
朝代：宋

讀却床頭滿架書，時文元不費工夫。
向來點額關奇數，今日焚舟合壯圖。
去去秋風趨北闕，行行春色滿西湖。
癡兒未了書生事，珍重青衫報國軀。
送毛監丞知漳州
作者：許及之
朝代：宋

參裨不解力吹噓，摻別何勞嘆索居。
子去定爲慈父母，邦人應得樂田廬。
臨漳從此無苛吏，嚴瀨曾聞治猾胥。
暇日若親橫槊賦，爲言珍重百硨磲。
送清監寺往平陽化緣清乃王詹事女
作者：許及之
朝代：宋

詹事家中靈照女，圓月會下祖師禪。
一條見地如絲直，百架脩廊尚結緣。
飛錫先從坳裏去，擲盃聊當渡頭船。
更於何處求真佛，說似檀那領現前。
送潘德久都幹爲賀生辰使屬
作者：許及之
朝代：宋

廼翁舊取燕山第，子恰從人去使燕。
孽子孤臣應有淚，祖功宗德本無邊。
離離故國摇鞭影，耿耿新詩貯腹便。
父老相逢勤勞苦，爲言咫尺中興年。
送潘才叔赴合肥錄事二首·其一
作者：許及之
朝代：宋

鐙火寒窗夜，聲名弱冠年。
掇科君恨晚，用世我奚先。
餉道曾爭辟，公車合薦賢。
圜扉聊鞠草，幕府且依蓮。
送潘才叔赴合肥錄事二首·其二
作者：許及之
朝代：宋

官業盤根見，生涯破甑輕。
才堪當一面，句可敵長城。
親待平反笑，時須慷慨清。
十連籌正遠，三語意猶傾。
送王子大知縣
作者：許及之
朝代：宋

金閨通籍綰銅章，荔子黄時恰到鄉。
僧夏相期塵外住，官朞將趣橐中裝。
傾心棲棘仇香地，側耳鳴絃單父堂。
說著江西如故里，南城春色勝河陽。
送直院樓尚書同年以閣學知婺州二首·其一
作者：許及之
朝代：宋

受敵詞章八面全，慶元書詔四方傳。
星辰聽履聊紆步，筆墨論功即化權。
將母願爲符竹計，投誠徑繳冕旒前。
暫煩明月雙溪照，兩兩台星尺五天。
送直院樓尚書同年以閣學知婺州二首·其二
作者：許及之
朝代：宋

隆興最盛初元榜，當日曾推第一人。
出世經綸知幾佛，看君意度不無神。
居然勇退非驚俗，行矣追隨亦爲親。
只恐苦無明月句，經行難作隠侯賓。
送石謙伯就許襄陽辟
作者：許及之
朝代：宋

襄陽耆舊流風在，幕府文書併省餘。
勿以脩塗愁泛宅，不妨勝處憩安輿。
碑存峴首堪懷古，詩憶槎頭匪爲魚。
萬里功名從此始，勉旃聲價百硨磲。
送禹之皋之舅赴調二首·其一
作者：許及之
朝代：宋

我是次公門下客，登龍因許與乘龍。
只今擊柝從關吏，漸可扶犁作老農。
莫報黄壚埋白玉，滿看清廟列金鐘。
二難自是從來譽，勉事功名定亢宗。
送禹之皋之舅赴調二首·其二
作者：許及之
朝代：宋

九年清夢落鳴珂，尊酒相逢奈樂何。
但恨醉人成謬誤，莫嗔驚汝感摩挲。
行裝忽指吳門道，別意今隨楚水波。
若訪水僊逢處士，爲言新句苦無多。
送穀仲歸謙謝以詩次韻奉酬
作者：許及之
朝代：宋

一樂長存抵萬金，百年誰肯放愁侵。
飯蔬飲水真吾事，懷寶迷邦豈本心。
桑戶琴歌奚此極，孔門絃誦有遺音。
新詩當暑時時至，每讀清風自滿襟。
送簡壽王主簿之官番禺
作者：許及之
朝代：宋

住久江西近物情，聞名雖舊蓋初傾。
未聽健論折髯喜，况有新詩出袖清。
爲簿免從高士例，飲泉要改昔人名。
爲言牧伯乘驄舊，愧爾傳家折檻聲。
送胡司諫同年赴湖北漕
作者：許及之
朝代：宋

洞庭青草碧相連，使節經行別有天。
又輟諫官湖外去，要蘇民力未央前。
一枝臘雪邊江驛，百丈春潮上水船。
小駐軺軒私雨露，司存及早侍甘泉。
送范南宮守彭歸蜀
作者：許及之
朝代：宋

起草南宮著作庭，歷階亦合侍承明。
乞身只擬分符去，持節何妨衣錦行。
道在不孤知己舊，才難偏愴語離情。
極知便下思賢詔，其奈巴江白髮生。
送蓋總領上計三首·其一
作者：許及之
朝代：宋

絕代有佳人，岑樓碧岧嶢。
即之起幽芬，可慕不可招。
風雨二十年，寒榮聳高標。
置之白玉堂，致主軒與堯。
胡爲枉襆被，江干駕輕軺。
施物功方成，丹砂夜生苗。
披腹吐琳琅，碧簡趨丹霄。
送蓋總領上計三首·其三
作者：許及之
朝代：宋

熠熠飛者螢，變化自衰草。
時至能晶熒，翕張合吾道。
微光苦不息，豈足裨穹昊。
迢迢風雨夕，耿耿祇自保。
苟無車先生，分合委枯槁。
乾死誠未悔，藥籠資探討。
送蓋總領上計三首·其二
作者：許及之
朝代：宋

昔者云夙駕，楊柳方依依。
今其望來思，兩見秋風吹。
前乎已勞還，後此亦云歸。
丹筆映螭坳，祥風動紫微。
豈不念歸美，正爾畏簡書。
不見居官樂，惟憂士卒饑。
昔人無遺孔，後來補深痍。
炯炯心獨苦，所貴知者希。
送蔡駿叟往金陵見留守李尚書
作者：許及之
朝代：宋

蔡郎百戰吞賢關，彤庭射策誰其班。
桂枝第一幾得攀，一官去糾蜑與蠻。
留臺友第季孟間，吟詩遠過陳後山。
使覓仙山大藥還，歸來五色應斕斑。
因聲爲語大匠般，君何不來予汗顔。
送薛子明赴歙縣尉二首·其一
作者：許及之
朝代：宋

家世聯三鳳，才名擅一夔。
詩章謝池草，經術董生帷。
雁塔題名近，龍門點額遲。
一官聊一尉，民事是良醫。
送薛子明赴歙縣尉二首·其二
作者：許及之
朝代：宋

新安今太守，癸未昔同年。
老手親師範，良規得吏筌。
徑須如渭尉，切勿效梅仙。
閒暇何妨學，科名是世傳。
送術士吳國材詩
作者：許及之
朝代：宋

自昔名家子，于今賣卜翁。
親逢黄石老，曾驗黑頭公。
無術自醫命，有奇祇墮空。
吹噓吾豈敢，憐子又西東。
送解省元赴南宮
作者：許及之
朝代：宋

過庭有子即同登，學圃承家豈足稱。
刻畫無鹽容更醜，寵光蕙草句全勝。
名場自此一投足，宦路不須三折肱。
累月笞兒吾豈敢，短檠猶可課秋燈。
送越牋與才叔次韻
作者：許及之
朝代：宋

剡藤分送意何如，擊鉢聊供腕脫書。
飛動要觀廉藺氣，此牋斷不與曹蜍。
送趙倅秩滿東歸分韻得念字
作者：許及之
朝代：宋

官閒頗成贅，習懶積懷歉。
古井無復波，寒灰豈能焰。
苟且信自慚，奔競亦良厭。
學道無新功，但覺益友欠。
夫君珪璋姿，表裏絕瑕玷。
瓦礫誠可羞，溫潤得漸染。
向來三語稱，吾里懷闚覘。
名談造根柢，高文在鉛槧。
轉首十五年，天庭久宜掞。
胡然慰窮愁，相逢古天塹。
治中員外置，縮手靳韝䪜。
從容國醫旁，出語即中砭。
邂逅秩云滿，蕭條理琴劍。
炯炯幽者蘭，林深守孤艷。
寧受蕭艾欺，忍使薋菉僣。
誰歟功名塗，由己拯昏墊。
小草非遠志，臭味真有忝。
羞殺東方生，饑死更求贍。
因君動行李，令我起歸念。
西山有石田，努力事耕斂。
送趙推官持檄之興國
作者：許及之
朝代：宋

趙君派自天源來，細考衡茅無此才。
文章决科特餘事，幕府官業何壯哉。
論事不愁開口屢，直道馳驅羞詭遇。
尺伸如可寸枉施，寧脫青衫故園去。
宗廟之寶森璵璠，諸公爭欲出我門。
極知胸中有定力，未肯叱馭隨王尊。
楚狂凉凉莫宜世，一笑相逢有初契。
尊酒論文情益親，但不同姓實兄弟。
文昌堂前汝水東，萬頃烟雨時濛濛。
向來簇坐覓新句，多少行人圖畫中。
君今胡爲事行李，著身翻在圖畫裏。
捧檄王事不可遲，何况堂中老親喜。
喜君問道康廬旁，過家上冢還不妨。
再拜松楸有心事，孟母卜鄰今更良。
了却癡兒紛案牘，回首廬山真面目。
喚起三年夢中意，想見詩成清可掬。
送趙端明帥蜀
作者：許及之
朝代：宋

謀深無位可酬功，端殿几廷禮數同。
盡以四川歸節制，重乘九折見精忠。
平生清白天垂相，簡在登庸帝降衷。
萬里橋頭莫言遠，恩波只在大江通。
送鄒國遂武博知濠州二首·其一
作者：許及之
朝代：宋

長髯如㦸氣如虹，只欠吾曹抹額紅。
右序談兵瓴建水，上前論事殿生風。
懇辭射策登賓閣，乞許分符立戰功。
他日濠梁真得意，要看魚水得君同。
送鄒國遂武博知濠州二首·其二
作者：許及之
朝代：宋

孤嶼秋風憶釣蓑，因君理櫂起勞歌。
分留鄉思從茲始，報答君恩奈若何。
陶令籬傍猶有菊，伯齡石上苦無禾。
問言何補青蒲事，爲道新來白髮多。
送鄭仁叔宰長溪
作者：許及之
朝代：宋

清於道骨澹於僧，海內忘形得此朋。
作縣只如詩思苦，能官已被薦書騰。
下車搏虎真堪笑，入境無蝗定有稱。
我亦孤愚諳此味，願言加飯履春冰。
送鄭南秀解秩東歸
作者：許及之
朝代：宋

小麥茸茸短覆泥，如何熟得濟民饑。
青黄未接我狼顧，黑白既分君解龜。
已拜一言真苦口，極知三折是良醫。
從今洗眼看華要，書札無忘慰夢思。
送鄭廷玉教授之官邵武
作者：許及之
朝代：宋

太學聲名十五年，雞林副墨競流傳。
諸生定滿升堂履，獨冷何愁坐客氈。
預恐上方催給劄，便應西笑去朝天。
君王若問安邊策，上藥良醫有十全。
送鄭節卿赴新喻丞併呈李諫議
作者：許及之
朝代：宋

南漳撫字溢三年，當路文章喜薦賢。
鶴髮有親須祿養，鶚書無地足常員。
爲丞盍過滕王閣，詣府欣依刺史天。
諫議恩深曾一顧，煩君爲我道拳拳。
送鄭節推勝棄職歸省
作者：許及之
朝代：宋

慷慨中原泣夜闌，一門忠孝只南冠。
來歸九死賒猶易，就養一官輕底難。
幕府禮羅留莫住，清時長鋏惜休彈。
男兒富貴尋常事，要取功名與世看。
送錢大受帥廣東·其一
作者：許及之
朝代：宋

妙算無遺策，私憂有劇談。
豐功期漠北，小試見湖南。
煖席君何暇，妨賢我甚慚。
詔將須尺一，象可應魁三。
送錢大受帥廣東·其二
作者：許及之
朝代：宋

淮甸爲寮日，私錢奉令時。
同拚愞弱罷，爭忍碎煩爲。
報國存忠赤，逢人惜鬢絲。
相從又相別，勳業迫男兒。
送陳伯壽之子仲至迎侍赴嘉興秋官
作者：許及之
朝代：宋

欈李官爲李，春風餞此行。
義方非祿養，祖武是家聲。
畫諾須三語，哀矜在一成。
黄堂應坐嘯，執別寸心傾。
送陳西老西上併簡張功甫
作者：許及之
朝代：宋

二月春光韻管絃，琴書獨上館頭船。
篋中未有西湖句，闕下曾傳樂府篇。
名勝難逢分手易，游從雖晚服膺先。
有如尚待金門詔，須訪南湖桂隠僊。
送鮑清卿運幹調官還里二首·其一
作者：許及之
朝代：宋

筆端有印印金泥，榜榜名高米樣齊。
兩郡漫遊官似水，七階懶覓薦爲梯。
登瀛已近帆驚轉，入幕雖卑首願低。
舉士引嫌堪自愧，眼看湖海放鳧鷖。
送鮑清卿運幹調官還里二首·其二
作者：許及之
朝代：宋

家住城南水竹村，羨君月榭與風軒。
頭顱已料書生骨，言語難酬明主恩。
何日致還歸里社，也教依樣買山村。
彈邊求炙君憐我，許種名葩寄後園。
送黄元章秘書還餘杭待次荆門
作者：許及之
朝代：宋

蓬萊雲色正飛浮，猛乞分符向玉州。
抵鵲信嫌三獻辱，如虹肯要萬金酬。
勳名不朽山爲礪，軒冕隨緣芥作舟。
却憾渥漥求汗血，不如天廄出驊騮。
逸驥
作者：許及之
朝代：宋

一秣志千里，我欲乘騰驤。
圉人不在側，勇氣聊頡頏。
遊三茅忽得佳處留贈鄉黄冠師
作者：許及之
朝代：宋

三茅觀裏僊爲宅，七寶山頭玉作堆。
不盡經行奇特處，只教留作等閒來。
遊南明山
作者：許及之
朝代：宋

路上崔嵬斷復連，危亭却立虎溪邊。
石梁架厂疑無地，巖竇梯雲欲近天。
客子詩情專物色，老僧禪悅解行纏。
亦知太與塵凡隔，時遣鐘聲落市廛。
遊石梁
作者：許及之
朝代：宋

天柱昔飽觀，石梁今創見。
愧此叉枒姿，空費輪囷薦。
安得愚公移，往作靈光獻。
突兀千里間，普適寒士願。
遊道林嶽麓寺·其一
作者：許及之
朝代：宋

幕府日多暇，而無簿書勞。
喚渡涉湘西，鼓枻歌離騷。
今日湖南山，領覽歸我曹。
頗覺葉舟穩，夷塗自風濤。
遊道林嶽麓寺·其三
作者：許及之
朝代：宋

從昔遊山人，留題盡名字。
壁昏暮鴉棲，石膩羣鴻戲。
今人來更多，後觀復長喟。
吾儕幸聞健，拄笏致爽氣。
遊道林嶽麓寺·其二
作者：許及之
朝代：宋

道林訪幽棲，羈懷愜所尚。
嶽麓振前策，盤紆得夷曠。
向來北山移，無物辭嘲謗。
見此意豁然，泉聲助悲壯。
遊道林嶽麓寺·其四
作者：許及之
朝代：宋

名山喻名理，妙處須獨到。
提耳從百聞，豈盡歷歷告。
茲遊太清絕，足以償宿好。
相期歲寒姿，對此松柏操。
過常山村店中見菊
作者：許及之
朝代：宋

黄菊娟娟媚晚秋，等閒野店亦藏幽。
國香何恨成淪落，秋月春風不解愁。
過相臺
作者：許及之
朝代：宋

胡兒吹笛醉秦樓，月白風清只共愁。
魏國九京如可作，錦衣能復故鄉留。
過趙州石橋
作者：許及之
朝代：宋

橋梁顯刻認中朝，仙跡遺風不可招。
喚作沃州人不識，今朝只過趙州橋。
過陳橋見太行
作者：許及之
朝代：宋

驅車夜半出都城，策馬陳橋已半程。
回首白雲南闕下，太行何事馬前迎。
過馬當山
作者：許及之
朝代：宋

彭郎磯頭晚更凉，扁舟瞥過鮆魚香。
買魚斫鱠初傳酒，頃刻風帆過馬當。
過龍德宮
作者：許及之
朝代：宋

龍德宮中舊御園，繚牆栽柳儼然存。
秋光更向牆頭發，似與行人濺淚痕。
適庵
作者：許及之
朝代：宋

庵居奚以適爲名，癢處能爬是適情。
社後有誰留去燕，春來何處不遷鶑。
物情雅與閒相會，酒興酣時句自成。
要識適庵同一切，客來不用舉深觥。
避雨漁陽太守廟
作者：許及之
朝代：宋

拂面秋風雲漠漠，傷心古汴黍離離。
不因避雨漁陽廟，爭見元豐大觀碑。
邀德久兄靈芝納凉
作者：許及之
朝代：宋

曾許西湖三百首，官身其奈苦相妨。
追陪歲月多遺策，零落風煙有斷章。
人道拾遺無好句，天教老監學清狂。
且邀海內忘形友，領攬招提半日凉。
還杜叔高詩卷送酒
作者：許及之
朝代：宋

三衢三杜人能說，我亦曾闚仲叔間。
軟語接來真有味，好詩吟到祇如閒。
名場偪仄雲垂翅，澤國冥濛雨蔽山。
不有客樓何地著，可無尊酒破天慳。
邵廷評供職未閲月乞爲淮南檢法官以歸賦長句見志次韻爲餞
作者：許及之
朝代：宋

聖朝亦知賤士醜，尚許追隨牛馬走。
圄空幸免殫拙心，材散那能呈好手。
萬里來歸塵撲面，一夢驚回柳生肘。
同僚末至得斯人，眼底輪囷曾有否。
青雲直上氣如虹，要津立登槎犯斗。
惠文安得事仁堯，吏酷自應嗤小苟。
相從幾何突未黔，掉頭歸去依巖藪。
拄笏聊看罨畫山，岸巾且飲淮南酒。
夫君自是皎潔姿，不用滄浪濯纓垢。
正恐功名自逼人，更向王畿重結綬。
鄉會游湖懷南床復次韻
作者：許及之
朝代：宋

名園鄉黨敬，莫可致南床。
盛事聯千佛，諸公競一莊。
建侯期朔漠，駐蹕尚餘杭。
報國平生志，他年幸勿忘。
鄭光宗節使輓詞
作者：許及之
朝代：宋

孝廟祥刑首選掄，行藏何愧百年身。
共知草木威名舊，親見旌麾號令新。
登陸政成俄告老，建旄好在奄歸真。
傳家有子無遺恨，千古佳城澤後人。
鄭文之許惠烏髭方戲簡
作者：許及之
朝代：宋

墮甑功名久任緣，形骸老醜孰蚩妍。
了知白髮關吾事，敢學烏髭趁少年。
人謂黄金容可作，君藏鴻寶乃能鉛。
一皤正博妻孥笑，許惠良方試與傳。
鄭通判同年輓詞·其一
作者：許及之
朝代：宋

人物吾鄉行秘書，功名末路坐題輿。
只教副墨傳蠻徼，不得雌黄到石渠。
臨事孰如仁者勇，著書猶是道之餘。
推尊文行銘辭好，無愧當年歎起予。
鄭通判同年輓詞·其二
作者：許及之
朝代：宋

驚心同榜渺參辰，回首龍飛四十春。
不憗此翁天實惜，欲論心事我誰親。
百年風月歸吟筆，一代儀型落後塵。
正爾棘心吹淚苦，石塘東望更沾巾。
酬劉孝若二首·其一
作者：許及之
朝代：宋

春去堂堂已浹旬，幽花耿耿尚能春。
細思造物尤恩我，晚著家山剩庇身。
客至情親惟話舊，詩成意足不求新。
長年道路多疎隔，如子相過正要頻。
酬劉孝若二首·其二
作者：許及之
朝代：宋

回首城南同舍時，參辰相望更爲誰。
杜門正愧衰兼懶，枉句多慙頌不規。
新竹篩金鳴粉籜，初荷擎蓋弄紋漪。
小園景物堪供給，剝啄何時共說詩。
酬南壽·其一
作者：許及之
朝代：宋

窮當堅似亞夫營，誰似任安事衛青。
欲使威儀還漢舊，未傷風景隔新亭。
功名薄處書慵讀，志節高邊我愛聽。
過午尚思茶一碗，休將後蔡比前丁。
酬南壽·其二
作者：許及之
朝代：宋

身世悠悠莫苦營，是他松柏只長青。
寬於繭甕茨爲舍，大似雞棲草作亭。
蟲臂鼠肝元自定，龜毛兔角慣曾聽。
臚傳天語君須記，第四科名合是丁。
酬孝若
作者：許及之
朝代：宋

自笑求田了不營，竭貲結屋爲山青。
尚憐遠岫光傾座，猶欲平崖穩著亭。
同社唱酬雖數至，扣門剝啄未嘗聽。
故交要識今吾面，不是遺民即隠丁。
酬居甫登後山
作者：許及之
朝代：宋

人老東山隠，春歸北斗城。
精廬青嶂合，華蓋碧雲擎。
落日不愁晚，半蟾方接明。
端能數過訪，無惜夜車聲。
酬常之
作者：許及之
朝代：宋

連朝晴霽有何營，靜對脩篁照眼青。
旌節花迎門外客，發揚荷傍水邊亭。
雙呼鳩語元無據，一箇蟬聲已可聽。
鵲鵲飛來還送喜，吉丁新句遣家丁。
酬常之換韻和江心寺詩
作者：許及之
朝代：宋

千峯屏繞浪環鋪，莫把金焦作對呼。
絕境誰闚全體現，小亭人號媚川圖。
市聲非遠塵難到，塔影雖雙嶼只孤。
大似橘洲浮不去，嶽根元插赤沙湖。
酬才叔再用韻
作者：許及之
朝代：宋

三日齋餘過九日，今朝方得上崔嵬。
日隨鴻影翩翩去，句逐湖聲衮衮來。
肯爲龍華留勝蹟，何須戲馬羨高臺。
黄花未必相欺得，正要詩翁著句催。
酬木伯初仍簡才叔常之
作者：許及之
朝代：宋

惠我詩章有琢磨，傳家學力見功多。
恍驚社裏摛文手，奪得天邊織錦梭。
競約芳洲容與戲，預欣清夜醉時歌。
熏蒸浪泊看鳶墮，不念垂垂老伏波。
酬沈仲歸·其一
作者：許及之
朝代：宋

曾倚平山望遠峯，橋過真主昔回龍。
詞翻十事溫卿閲，句敵三都蜀嶺筇。
置驛家風羅四面，揮毫帥守角千鍾。
來歸肯作蕭閒伴，一誦新篇一起容。
酬沈仲歸·其二
作者：許及之
朝代：宋

田家渴雨望雲峯，掣電驅雷起蟄龍。
喜極三農俱合爪，爭扶百拜各拋筇。
先生不用愁經笥，老子惟須辦飲鍾。
換韻題詩應有句，何人起舞爲予容。
酬翁常之和媚川圖上觀江心寺詩
作者：許及之
朝代：宋

江北屯雲翳列峯，江心靈雨走神龍。
已拚阮子一生屐，更倚仙人九節筇。
晻靄孤帆昏野渡，霏微兩塔濕疎鍾。
何須小米模糊筆，潘令新詩足寫容。
酬翁常之次韻
作者：許及之
朝代：宋

雲間聲價仰高峯，今向詩中識士龍。
傳誦廢餐惟閣筆，行吟須杖轉思筇。
晚欣鄉里才華盛，故是江山秀氣鍾。
竹院過從煩答似，坐來起敬有羞容。
酬轉庵畏酒之什
作者：許及之
朝代：宋

絕境夤緣有路攀，隔波樓影塔中間。
纔收梅溽經旬雨，已放蓮峰幾朵山。
勝處得閒真閬苑，醉餘忘世即函關。
詩高不飲妨何事，恐對湖光自忸顔。
酬鄭千之
作者：許及之
朝代：宋

契託尊公千佛名，思瞻生氣屬丹青。
愛君克肖充眉宇，將母通家過里亭。
難韻更能陪我和，苦吟想見徹鄰聽。
勉傳衣鉢窮年計，入學元非一仲丁。
醒酒石
作者：許及之
朝代：宋

澤畔三生魄，花間獨醒窠。
摩挲苔上醉，驅遣睡中魔。
重陽前兩日集轉庵同社而今日忽雨次轉庵韻
作者：許及之
朝代：宋

攙先登眺高爲節，片段芙蓉錦作花。
頼得前朝曾此集，有如今雨欲何加。
歡濃未分玄成白，客醉猶憐酒勝茶。
猶恨梅川無好句，更須君賦爲傳誇。
重題陳漢卿貧亦好齋
作者：許及之
朝代：宋

古人重安貧，未若貧而樂。
豈不愛膏粱，顧乃嗜藜藿。
我聞首陽餓，榮名千駟怍。
况乃陋巷子，簞瓢殊不惡。
刀頭得幾何，蝸角戰方虐。
以茲悟生理，貧中始澹泊。
陳侯清時英，廊廟宜著脚。
圭竇勢豈容，貧齋意聊託。
蒼生方饑渴，未可云盤礴。
且來祿萬鍾，脫粟躬自薄。
金果園
作者：許及之
朝代：宋

暫拋汴岸入斜坰，金果園中信馬行。
滿目桑麻俱沃壤，可憐持節看春耕。
金橘
作者：許及之
朝代：宋

金橘大爲貴，舂陵價倍增。
盤洲移得種，風味聖全能。
金魚久不浮游喜而有作
作者：許及之
朝代：宋

買得黄金鯽，投將白玉池。
久晴虞涸轍，轉壑漾深陂。
每施龜魚食，偏懷網罟疑。
今晨水澄澈，梭影泛琉璃。
金鳳花
作者：許及之
朝代：宋

葉不類堯莢，花疑來舜楹。
風枝吹彩羽，如雜九韶鳴。
釣臺
作者：許及之
朝代：宋

敢將出處較秋毫，未報君恩感二毛。
七里灘頭停短棹，細看漁父亦清高。
銅雀臺瓦硯
作者：許及之
朝代：宋

千年銅雀蔭歌塵，張老澄泥解逼真。
我有古端鈞玉德，中涵雨露炳星辰。
錢致政輓詞
作者：許及之
朝代：宋

教子全功次第成，吾鄉錢氏竇家聲。
善根植得橋梁固，心地均教役使平。
銅墨遠從欣養志，銀緋勇返了遺榮。
哀榮壽考無堪恨，行道稱嗟淚自傾。
錦雞
作者：許及之
朝代：宋

豈以多文累，輕身蹈巧機。
樊籠莫惆悵，爲汝護毛衣。
鑿池添種荷花
作者：許及之
朝代：宋

累石防花拾棄材，鑿池種藕白餘苔。
游鯈剩喜波光闊，飛鷺似知人意來。
已見圓荷浮小葉，正須細雨熟黄梅。
莫言舊隠無多景，一派清泉手自開。
長春花
作者：許及之
朝代：宋

平分爲四序，長得作春看。
三友誠高品，茲花一歲寒。
閏上澣同德久子侄輩避暑退居即事
作者：許及之
朝代：宋

說著退居心已愜，湖山何况傍繩牀。
雖無瑟瑟松杉韻，自覺愔愔枕簟凉。
茗碗親來詩有思，藕花多處語猶香。
一旬一日恩休沐，今日恩隨日更長。
闚蓬圖
作者：許及之
朝代：宋

楊子長條玉作葩，花光凍棘眩冰花。
短蓬幾見空相似，捕影圖成試喫茶。
阻風泊塘陰寨登四望山用前韻
作者：許及之
朝代：宋

行藏端在我，富貴本非吾。
不是迷邦寶，休云被褐珠。
官方鄰廝役，賢有隠傭奴。
所至何妨樂，車輪未朽蒲。
除夜齋宿
作者：許及之
朝代：宋

老境慚年長，齋居惜歲徂。
難分阿戎炬，只擁玉川爐。
夜雨知時落，朝陽謫見無。
君王素修德，安意飲屠蘇。
陳同年再次韻爲謝而王才叔判院和篇繼至復用韻併謝
作者：許及之
朝代：宋

鐺坐齋宮喜敬陪，高軒二妙屹崔嵬。
舊詩古廟香爐去，新句風檣陣馬來。
但有黄花堪落帽，不應白髮怕登臺。
留連月色須明發，未受秋更密點催。
陳留道中
作者：許及之
朝代：宋

雍丘紆路到陳留，積雨瀰漫漲畎疇。
道左流民形似鬼，能無百里爲分憂。
陳紫微輓詞
作者：許及之
朝代：宋

三生竹素一臞仙，六藝波瀾萬口傳。
能使聲名垂宇內，不教官職副生前。
松階顯揭新阡表，宣室深知舊學賢。
憶賦桐君贈予別，忍吟薤露輓公篇。
陳西老咏檜古風次韻
作者：許及之
朝代：宋

古井千尺深，而無一寸波。
古檜蔭其旁，愔愔長銅柯。
明堂一柱難，如此樑棟何。
匠石久袖手，高岑鬰峩峩。
天風一披拂，劍佩相戛磨。
不願爲阿房，千門貯秦娥。
願作寒士庇，渠渠共婆娑。
吁嗟不相貸，飛輪迫羲和。
誰歟薦輪囷，萬牛未爲多。
隠居即事有懷潮州三首·其一
作者：許及之
朝代：宋

屋後如屏擁碧岑，愛山疊石尚同心。
肩輿不解勞人力，振策惟便助足音。
未擲裹巾行曉色，不眠乘月坐秋陰。
幽憂莫道都無景，十月移春要滿林。
隠居即事有懷潮州三首·其三
作者：許及之
朝代：宋

忘形海內鮑潮州，遲次天教得共遊。
行李未還長問訊，扶藜纔過許賡酬。
湖光催我頻携酒，花影何時傍結樓。
昨夜滿庭秋月色，一年無此亦知不。
隠居即事有懷潮州三首·其二
作者：許及之
朝代：宋

載花航石自都城，慚愧波神每不驚。
官職有何消得處，園池亦只信緣成。
賞心擇勝難扁榜，信口哦詩莫主名。
無奈新開城上路，江山如畫總相迎。
雅師求閣名既爲作扁榜仍賦娛客雜句
作者：許及之
朝代：宋

妙景非聲亦非色，非色豈應容粉飾。
東坡妙用徧虛空，大地山河等兒劇。
簡齋有句添蛇足，雨抹晴粧要娛客。
黄妃塔邊浄相寺，破屋荆榛十年事。
雅師辦得一片心，化出寶坊全體備。
傑閣巍巍尊大士，我欲名之無盡意。
更拈蛇足扁東偏，與師餉客爲客地。
東坡仙去可無詩，客來了此一段奇。
未雨未晴煩舉似，非鬼非仙竟是誰。
雙溪堂
作者：許及之
朝代：宋

境與人俱勝，心無水共流。
奇奇仍怪怪，莫莫更休休。
雨度西興
作者：許及之
朝代：宋

身世重逢舜繼堯，諫垣收拾到芻蕘。
若無闕事關愚慮，何有微塵答聖朝。
卿列驟遷妨駿穎，君恩寬許逐漁樵。
江神何事風波惡，冒雨錢塘試晚潮。
雪再作山甫約遊雨花臺不遂聞與諸公登鳳凰臺次韻送似
作者：許及之
朝代：宋

騷屑寒威逼重幕，衲被蒙頭慵蚤作。
不知一夜雪花飛，但訝五更風力惡。
摩挲病眼試憑陵，把翫清詩何灑落。
好語自足驅瘧癘，嘉祥况乃銷離瘼。
絕憐冰筯墮脩簷，撥觸風琴響朱箔。
一冬溫煖憂麥蠶，萬事乘除等鳬鶴。
爲言三鳳今河東，曾約連騶出南郭。
山陰舟回雖興盡，巫峽雲歸終倖薄。
方疑再往成渺芒，已拉羣公溯寥邈。
九萬扶摇不可希，隨分榆枋吾亦樂。
雪梨
作者：許及之
朝代：宋

似雪味能珍，肌膚雪後身。
花香還勝雪，未信雪如人。
雪霽早行
作者：許及之
朝代：宋

蓐食挑鐙暈，籃輿破曉氛。
雪開千嶂日，冰合一溪雲。
久客年華度，求官道力分。
還鄉定春及，物意覺欣欣。
雲葉
作者：許及之
朝代：宋

何年老講師，趺坐貝樹根。
落雲化爲石，亦得無上尊。
雲龍歌上周丞相壽
作者：許及之
朝代：宋

萬化衮衮相乘除，循環甲子如數珠。
甲子既周理當復，豈有潤澤翻焦枯。
丞相補天祗衮職，閔雨憂民見顔色。
雲龍契合此其時，能費天工幾多力。
明當月色圓如秋，書生徙倚生暮愁。
欲攀斗柄酌河漢，一滴變化爲萬流。
憶得去年曾拜月，此日團圓仍皎潔。
極知有藥自長生，更願長圓渾不缺。
今年拜月去年同，却欲屏翳驅雲蒙。
久占月角如張弓，兩月少雨惟多風。
昨夜占星忽離畢，定自滂沱翻手疾。
今朝四郊已沾濡，丞相明朝是生日。
書生喜極欲起舞，急買香茅葺庭宇。
公不見崧嶽降神生甫申，山川出雲作時雨。
靈壁壩
作者：許及之
朝代：宋

入泗行來汴似梁，壩成靈壁水全枯。
汴流可遏從渠遏，思漢人心遏得無。
靈壁道傍石
作者：許及之
朝代：宋

花石綱成國蠹盈，賊臣賣國果連城。
陵遷谷變猶橫道，反作傍人座右銘。
韓幹四馬詩戲贈世京
作者：許及之
朝代：宋

吾聞北馬來西極，驤首躡雲無定姿。
俯視雙瞳真皎鏡，遥憐一骨獨權奇。
何年慘澹經營處，此日飛揚奔放時。
把玩不須嗟歲晚，會看天廐著金羈。
題元祐諸公跋竇三川詩卷後
作者：許及之
朝代：宋

門前流水古猶今，不見鍾期但苦心。
每憶承平愛人物，有誰埋沒向山林。
一官黄綬甘肥遯，百首清詩共賞音。
自笑抱關人錄錄，亦將名字託碑陰。
題北山軒
作者：許及之
朝代：宋

鵬鷃逍遥各適，猿鶴驚怨何知。
有瓜得東陵種，無文煩北山移。
題可止亭
作者：許及之
朝代：宋

澗疊裴公石，杯形鴟子船。
乘流欣遇坎，結網勝臨淵。
題外祖母夫人李氏墓陟屺亭
作者：許及之
朝代：宋

陟屺哀哀八十親，渭陽念母我傷情。
等爲孝子終身慕，最慘嬰兒半路聲。
已把山光占塾教，底須宅相寫亭名。
登亭更望芙蓉頂，吹棘風前淚併傾。
題富覽亭
作者：許及之
朝代：宋

萬峯如鶩萬波同，擘浪雙鼇躍勢雄。
山過江來垂斗柄，水朝宗去渙文風。
家家洙泗絃歌裏，處處蓬瀛圖畫中。
莫笑先生徒壁立，一番登覽興無窮。
題州宅安航
作者：許及之
朝代：宋

以涉名齋敢自遑，朅來何事得安航。
極知平地風波少，得似閒居氣味長。
旋了兒癡便退食，聊爲僧坐靜焚香。
君恩未報空華髮，孤嶼扁舟憶故鄉。
題巢雲軒
作者：許及之
朝代：宋

楚望巢雲處，長懷曩寓居。
飄飄欲仙去，渺渺復愁予。
題廨舍壁二首·其一
作者：許及之
朝代：宋

明時有何遺，亦復許掇拾。
大言得面陳，小言可封入。
有時效疎愚，豈是當務急。
每蒙天下施，聽之恐不及。
退思自生慚，黄卷常在執。
舊田雖甚蕪，新井尚可汲。
勉哉競斯辰，萬一如有立。
題廨舍壁二首·其二
作者：許及之
朝代：宋

本不事矰弋，未免執矢疑。
客來非不多，益友每遠之。
薰風時一顧，素抱誰與期。
久要竹居叟，談詩能解頤。
兩頰貯微笑，徑造觀我私。
請解褦襶衣，相與舉近詩。
題張野夫所藏顔持約大招圖
作者：許及之
朝代：宋

顔君思似龍眠苦，賈賦傷于宋玉悲。
萬古忠魂元不沒，令人惆悵大招詞。
題忠孝亭
作者：許及之
朝代：宋

白石陂頭斬逆蘇，士行却是晉夷吾。
功成不掩窺窬志，忠孝何如卞大夫。
題惠崇小景·其一
作者：許及之
朝代：宋

寒林幾吹折，凍柳不勝垂。
老去機心熟，驚鷗莫浪疑。
題惠崇小景·其三
作者：許及之
朝代：宋

舒徐春晝永，取次小桃紅。
獨爵把枝穩，矜呼立晚風。
題惠崇小景·其二
作者：許及之
朝代：宋

崔嵬吾肺腑，面目似廬山。
江上風濤穩，扁舟得往還。
題惠崇小景·其四
作者：許及之
朝代：宋

兩蛙隨步武，先後得位置。
不作渴雨鳴，豈不賢鼓吹。
題所藏二修禊帖後
作者：許及之
朝代：宋

昭陵脫手已非真，石本流傳喜似人。
澹墨似肥濃似瘦，驪黄不見見精神。
題文與可山水
作者：許及之
朝代：宋

疎篠寒林手，文家富襪材。
片縑雲氣足，彷彿認蓬萊。
題春風亭
作者：許及之
朝代：宋

亭成秋日榜春風，歲稔時和荷化工。
佳事感傷多白髮，壯懷突兀祇孤忠。
漢興即有中天運，吏惰元無闢地功。
只把春風宣聖化，物華都在發生中。
題景賢堂
作者：許及之
朝代：宋

過眼繁華脫絳英，歲寒松柏只青青。
古來何限馳天壤，賢者于今炳日星。
意在高山知處鄉，訓垂後葉見儀刑。
此堂應與人無朽，白首韋郎守一經。
題曉蓮圖
作者：許及之
朝代：宋

生綃未展已生凉，白白紅紅映兩廂。
頼得轉庵先著語，幾成虛送許文昌。
題曹娥廟
作者：許及之
朝代：宋

當日曹娥念父心，千年江水有哀音。
可憐七尺奇男子，忍使神州半陸沈。
題有竹軒
作者：許及之
朝代：宋

家世豈孤竹，夷齊真二難。
清風與直節，一一聳高寒。
題柴桑園孤松
作者：許及之
朝代：宋

耻封秦爵五，逃辱若逃暑。
孤立柴桑園，出羣誰敢伍。
題水石翎毛
作者：許及之
朝代：宋

此君已可人，更著水石映。
水禽穿林來，相呼復相應。
題江心寺
作者：許及之
朝代：宋

屹立中川嶼，江行結斗城。
千灘界巖下，兩塔湧波擎。
布地有沙漲，中天惟月明。
清宵撓禪定，端是棹歌聲。
題洪子恂所畫盤洲圖
作者：許及之
朝代：宋

林塘天遺得，花木地宜栽。
細紀平泉咏，揮毫落海苔。
題洪子恂所畫盤洲圖三首·其一
作者：許及之
朝代：宋

昔見園成今創始，今爲圖就有聞孫。
長松鉅竹知無恙，直節清標想故存。
題洪子恂所畫盤洲圖三首·其三
作者：許及之
朝代：宋

有筆堪耕須苦志，無田可種莫憂貧。
細推方寸遺寬地，有此孫枝亦可人。
題洪子恂所畫盤洲圖三首·其二
作者：許及之
朝代：宋

摩挲指點經行處，盡和詩篇二百餘。
已是步趨瞠若後，或看晚節在歸歟。
題洪陽洞
作者：許及之
朝代：宋

劃開靈怪幾千年，傳與洪陽二老仙。
石室盡頭真境秘，天窗明處葆光圓。
乳泉煖滴燒丹井，芝徑畦分種玉田。
不是到來須束火，故應名勝限囂廛。
題浯溪圖
作者：許及之
朝代：宋

山川自昔因人勝，豈愛浯溪愛漫郎。
不得中興攄老筆，兩章秋月漫爭光。
題漕司涉齋
作者：許及之
朝代：宋

涉世渾如涉大川，風波過却愈拳拳。
朱簾畫舫非吾事，只合扁舟聽雨眠。
題潘德久所藏楊補之竹梅
作者：許及之
朝代：宋

竹弟梅兄已可人，老楊筆力更精神。
轉庵不用持相惱，買得梅坡入夢頻。
題瑞寧草蟲
作者：許及之
朝代：宋

候蟲微細欲何爲，却與鵬摶共一機。
須信人心關造化，蜻蜓能點蝶能飛。
題畫卷·其一
作者：許及之
朝代：宋

平坡軟草細芊芊，碧樹遥枝綠蔭圓。
羊豕自如知飽後，牧兒箕坐得安眠。
題畫卷·其三
作者：許及之
朝代：宋

著莫池塘浩蕩秋，露荷風荻冷颼飂。
雙鳬乘鴈自尋伴，孤鷺無塵不解愁。
題畫卷·其二
作者：許及之
朝代：宋

巖壑林坰景趣幽，等閒鷗鷺亦夷猶。
承平人物佳公子，游戲丹青翰墨侯。
題畫卷·其五
作者：許及之
朝代：宋

擎水端如治大兵，兒曹何事解關情。
等閒戲劇休成惡，兩箇俱雙莫撓清。
題畫卷·其六
作者：許及之
朝代：宋

鈞有嬰兒伉儷情，山川其奈險難平。
如何一得戎夷俗，長使中原不用兵。
題畫卷·其四
作者：許及之
朝代：宋

弄色階前各一家，賓秋餞暑度年華。
道人落墨聊游戲，認得真爲金鳳花。
題睡足亭
作者：許及之
朝代：宋

唐皇溺太真，愛心苦未足。
因人憶海棠，何如悟秉燭。
題石乳洞
作者：許及之
朝代：宋

山前老石碧巑岏，山後縈紆洞府寬。
妙處通行隨步武，到頭平坦上團欒。
寶鍾池秘金爲奏，甘井天成玉作欄。
古怪洪陽清石乳，平章留與後人看。
題笋
作者：許及之
朝代：宋

阿戎勝此君，解頤須折角。
玉版得細參，渭川成浪謔。
題索笑亭·其一
作者：許及之
朝代：宋

江南氣候宜，冷蕊破寒枝。
能共巡簷笑，何妨受雪吹。
題索笑亭·其二
作者：許及之
朝代：宋

六出雪中宜，春藏向北枝。
巡簷時一笑，玉笛且休吹。
題蕭相國廟
作者：許及之
朝代：宋

古廟凄凉古鎮邊，酇陽戶口更凄然。
封侯當日如今日，越使蕭公剩買田。
題詠亭
作者：許及之
朝代：宋

無塵元不禊，有酒即爲春。
一詠得真趣，四時俱可人。
題豹巖
作者：許及之
朝代：宋

奇峰疑地勝，勒駕恐山靈。
何止管中見，全闚文豹形。
題車盤圖
作者：許及之
朝代：宋

牛磨人俱轉，車旋水即流。
爭如霖雨足，所至息人牛。
題邊魯生花木翎毛四首·其一
作者：許及之
朝代：宋

綠垂朱雀柳，雙燕不勝春。
泥落空梁語，之人竟殺身。
題邊魯生花木翎毛四首·其三
作者：許及之
朝代：宋

小樹生荆棘，棠梨結子幽。
白頭雙野鳥，相對菊花愁。
題邊魯生花木翎毛四首·其二
作者：許及之
朝代：宋

南國枇杷熟，卑枝結子多。
一雙拖白練，飛墮綠林阿。
題邊魯生花木翎毛四首·其四
作者：許及之
朝代：宋

夢斷江南信，空憐鐵石腸。
綠么何處去，二鳥獨悲傷。
題金山寺
作者：許及之
朝代：宋

水月光中全體現，波濤湧處定珠圓。
每因王事參差過，更羨仙山晻靄邊。
題陳正字貧亦好齋四首·其一
作者：許及之
朝代：宋

陋巷當年一窶人，簞瓢樂處有經綸。
居然更起爲邦問，豈是先生亦厭貧。
題陳正字貧亦好齋四首·其三
作者：許及之
朝代：宋

腸日九迴諳世路，肱今三折悟良醫。
戎郎何自知貧好，却是歸來遠客知。
題陳正字貧亦好齋四首·其二
作者：許及之
朝代：宋

只教求食傍人門，彭澤何妨作令君。
鄉里小兒真解事，歸來草木亦欣欣。
題陳正字貧亦好齋四首·其四
作者：許及之
朝代：宋

正字如何例姓陳，饑來一字不資身。
更將長技爲扁榜，肯信吾家亦有貧。
題隠霧軒
作者：許及之
朝代：宋

豹變知非虎，磻溪若是班。
當年謝安石，只合住東山。
題雲起亭
作者：許及之
朝代：宋

雲起有真意，水窮無盡心。
盤洲寧涸澤，天下要甘霖。
題飯牛亭
作者：許及之
朝代：宋

好手聊飯牛，不將笏搢插。
所以百里奚，牛肥不枯乏。
顯庵許轉覓紅蕉未至絕句奉簡
作者：許及之
朝代：宋

境中曾見畫，雪裏故依然。
展盡衷惟赤，須輸九萬牋。
顯庵許轉覓紅蕉未至絕句奉簡
作者：許及之
朝代：宋

過眼浮華擲錦梭，聞閒習氣種花窠。
蕉中得鹿元烏有，雪裏看蕉竟若何。
顯庵餉伊蒲索著語代簡
作者：許及之
朝代：宋

却埽銷長夏，來薰傍曲肱。
轆轤金井水，沆瀣玉壺冰。
避暑元無法，安心却粗能。
破除香積飯，供給在家僧。
食蕨
作者：許及之
朝代：宋

掇芽無掘根，掘根芽必空。
烏糯亦彊名，安得隳農功。
馬上口占詠席帽
作者：許及之
朝代：宋

本是田間荷笠身，不堪重戴壓烏巾。
苦無諫語遮羞得，其奈旁觀冷笑人。
馴熊歎
作者：許及之
朝代：宋

獸名曰熊本逸才，嗇夫教之馴若孩。
開檻當街作險戲，尋橦旋筵能千回。
負戴蹲跠時䀡睒，忽然逸出渠亦敢。
嗇夫當之作人立，嗟爾勇氣終坎壈。
問云初教本無法，祇是豚蹄趁饑乏。
說似連營飽食人，努力邊頭厲戈甲。
馴鹿
作者：許及之
朝代：宋

長見幽苹食，誰分野草眠。
隨行能緩步，相對可忘年。
驊騮
作者：許及之
朝代：宋

驊騮絕代無，晚去猶見畫。
蕭然千里姿，聳立亦閒暇。
驟雨忽至
作者：許及之
朝代：宋

未茨山宇趣儲材，屐齒憐穿稱意苔。
礎石潤時雲氣動，茶烟凝處雨聲來。
蠶家次第三眠柳，江國凄凉五月梅。
電脚未收雷殷殷，老農爭不笑顔開。
高宗皇帝挽詞·其一
作者：許及之
朝代：宋

鼇極恩難報，龍髯恨莫扳。
興平三紀內，壽老九齡間。
遜德光千古，仁心亙八寰。
數周將必復，盍看版圖還。
高宗皇帝挽詞·其二
作者：許及之
朝代：宋

夷夏均哀涕，空同只故仙。
衣冠趍禹穴，雲日慘堯天。
嗣聖昭誠孝，通喪振古先。
小臣思罔極，生長中興年。
高少卿輓詞
作者：許及之
朝代：宋

剖竹乘軺課最多，班高惟月正透迤。
千齡聖主難逢際，九袠慈親奈老何。
尚擬鳴珂還里衖，俄傷埋玉向山阿。
宣仁忠節平生願，有子巍登進士科。
高峰寺
作者：許及之
朝代：宋

四面峯巒玉斲成，團欒真是梵王城。
名山勝絕茲爲冠，墨客冥搜遠作程。
清酌獻茶修薄供，攝心歸敬誓餘生。
全家飽煖君恩重，佛日光中祝聖明。
高秀才紳十年前有同邸之舊以劍名堂求詩
作者：許及之
朝代：宋

沙河燈火闇殘更，客舍猶聞諷誦聲。
科舉累人須要了，詞章似子豈無成。
勳名合是男兒事，通塞能忘造化情。
莫向斗牛占氣采，夜深只願少微明。
鬬日紅
作者：許及之
朝代：宋

暮色曉還開，殘紅委地堆。
道如西蜀錦，何似北山萊。
魏河
作者：許及之
朝代：宋

過却黄河有魏河，燕山直下有通波。
不須圖寫山川勢，它日因糧省橐駝。
魚臺
作者：許及之
朝代：宋

忍口嫌去乙，蓄池憐所丁。
故應濠上樂，不羨此湖醒。
鮑融州病足叩謁適遇孝若示融州菊詩和篇次韻呈
作者：許及之
朝代：宋

不見融州夏涉秋，居然款對豁羈愁。
猶存尊足憐同病，不繫虛舟任打頭。
久待一州當斂惠，終煩諸野要營求。
我今不啻便應足，獨恨於君百未酬。
鴈來紅
作者：許及之
朝代：宋

非花非葉艷茸茸，鴈未來時已自紅。
多似錦衣明晝繡，好同旌節種秋風。
雞冠麤俗難爭長，金鳳低徊漫作叢。
誰道後庭遺恨曲，龍蟠王氣正豪雄。
鵝梨
作者：許及之
朝代：宋

大谷固絕品，鵝梨亦遺味。
名園見似人，神皋花濺淚。
鷄冠
作者：許及之
朝代：宋

晦雨難渝操，朝陽易染殷。
來從紀渻宅，不鬭但峩冠。
鸂鶒瀨
作者：許及之
朝代：宋

打鴨驚鴛起，忘鷗得鶒馴。
世間能去我，物外總輸人。
麝香萱
作者：許及之
朝代：宋

南薰吹麝馥，背樹染鵝黄。
裏許香爲德，中央色自莊。
洛津行夕佩，仙掌洗晨粧。
真爲忘憂賞，看雲戀故鄉。
麝香萱
作者：許及之
朝代：宋

香客忽破鼻，從事宜到臍。
憂端集無所，醉倒休扶携。
黄叔萬知縣以魯名齋求詩將赴公安併以爲餞
作者：許及之
朝代：宋

堂堂張也竟難爲，一唯工夫魯得之。
得兔故應忘百慮，亡羊正爾失多歧。
千林摇落青還在，孤月當空影自隨。
昔日校官今作縣，魯齋行處即吾師。
黄精
作者：許及之
朝代：宋

白髮終煩掃，黄精莫認花。
葉疑新竹箭，根類老薑芽。
黄薔薇
作者：許及之
朝代：宋

佳色光浮額，微香露著衣。
枝條還更好，花品世間稀。
黄香梅
作者：許及之
朝代：宋

多葉似太繁，淺裝還越樣。
格韻細題評，遠出紅梅上。
黄鶑兒
作者：許及之
朝代：宋

鶑雛初出谷，遷木寄晴花。
不解如簧語，猶疑度柳斜。
龜巢
作者：許及之
朝代：宋

藏六自爲巢，巢蓮歲久交。
支牀猶耐辱，曳尾敢辭嘲。
三月十九日同亨仲按樂大晟
作者：許景衡
朝代：宋

聞道鶯花滿上林，尋芳誰更畏霖霪。
鳴鳩乳燕春欲晚，去馬來牛泥自深。
出火星壇方肇祀，聯鑣樂府按新音。
溶溶九陌皆流水，撩動平生江海心。
上時相壽五首·其一
作者：許景衡
朝代：宋

閒看暖律幾時回，已覺陰雲四面開。
萬物定知春色近，三台今引歲星來。
競拈彩筆題詩句，端爲蒼生祝壽杯。
師保從來周召事，直須兩兩位公槐。
上時相壽五首·其三
作者：許景衡
朝代：宋

清淨端爲物外仙，經綸猶有世間緣。
坐令四海渾無事，付與羣生大有年。
南極老人今日見，西樓明月夜來圓。
吾君萬壽公同德，綠髪朱顔照冕蟬。
上時相壽五首·其二
作者：許景衡
朝代：宋

年年燕喜倍光榮，蘭玉稱觴滿相庭。
信宿尚餘元夜月，上台却是老人星。
包荒度量侔河嶽，蓋世功名在典刑。
一語堪爲我公壽，聖賢相與合千齡。
上時相壽五首·其五
作者：許景衡
朝代：宋

上帝分明憫下民，挺生賢傑在斯辰。
蓮華葉上青髯老，萱草堂前艶蘂春。
盡閱搢紳歸藻鑑，頻教動植入陶鈞。
古來多少調羮手，獨見緇衣有世臣。
上時相壽五首·其四
作者：許景衡
朝代：宋

槐庭三入妙經綸，百度分明又一新。
上欲無爲成至治，天教難老爲斯民。
川塗蕩蕩初消凍，草木欣欣各自春。
誰信塵埃尚羈旅，四年企首望洪鈞。
上章倅二首·其一
作者：許景衡
朝代：宋

海內名聞久，江邊歲復朞。
美才由世濟，清節畏人知。
郡國已無事，朝廷方有爲。
會參鴻鴈序，歸去鳯凰池。
上章倅二首·其二
作者：許景衡
朝代：宋

簿領勤官府，聲名振士林。
雖云心尚在，自覺力難任。
歲月淹多病，江山入苦吟。
高堂昔三嘆，亦恐負知音。
世綵堂
作者：許景衡
朝代：宋

菜子斑衣祇一身，未如今日劍溪濱。
一門純孝非無種，百歲高堂更有人。
饒得雲孫千指盛，知他間世幾番新。
太平佳話君休惜，洗我從來兩耳塵。
乙巳五月十八日沈元鼎招飯昭慶登白蓮望湖樓汎舟過靈芝少憩孤山下七絕句·其一
作者：許景衡
朝代：宋

蓮社羣公迹已陳，壁間詩句尚清新。
湖山俛仰成今古，更好留題遺後人。
乙巳五月十八日沈元鼎招飯昭慶登白蓮望湖樓汎舟過靈芝少憩孤山下七絕句·其七
作者：許景衡
朝代：宋

雨過孤峰濯翠鬟，亭亭倒影夕陽間。
夷猶待看湖中月，可奈城門欲上關。
乙巳五月十八日沈元鼎招飯昭慶登白蓮望湖樓汎舟過靈芝少憩孤山下七絕句·其三
作者：許景衡
朝代：宋

藕花亂點水中天，小雨輕陰淡暮山。
試倩舟師連蕩槳，要隨飛鷺過前灣。
乙巳五月十八日沈元鼎招飯昭慶登白蓮望湖樓汎舟過靈芝少憩孤山下七絕句·其二
作者：許景衡
朝代：宋

樓前湖水與隄平，湖上周遭翡翠屏。
徙倚闌千聊寓目，知公教我醉時醒。
乙巳五月十八日沈元鼎招飯昭慶登白蓮望湖樓汎舟過靈芝少憩孤山下七絕句·其五
作者：許景衡
朝代：宋

幾年塵土客京華，夢到西湖佛子家。
今日扁舟還似夢，不知流落在天涯。
乙巳五月十八日沈元鼎招飯昭慶登白蓮望湖樓汎舟過靈芝少憩孤山下七絕句·其六
作者：許景衡
朝代：宋

蘋末渾無向晚風，湖光湛湛磨青銅。
平生箇處要如許，塵垢從今一洗空。
乙巳五月十八日沈元鼎招飯昭慶登白蓮望湖樓汎舟過靈芝少憩孤山下七絕句·其四
作者：許景衡
朝代：宋

鳴琴餘暇即湖山，飛鷁傳觴縹緲間。
只恐雙鳬朝帝所，不容長伴老人閒。
乙巳八月二十九日宿內府夢過村落循溪而行問路旁人家此云何曰士村也涉溪入山崦謂同行曰此可賦詩因得鳩燕二句既覺足之以爲異日之觀
作者：許景衡
朝代：宋

杖策徐行山水間，天然新句得非難。
鳴鳩報雨天欲曉，紫燕哺雛春尚寒。
物外勝遊方自適，枕邊幽夢忽驚殘。
士村他日尋陳迹，却記曾爲內府官。
九日
作者：許景衡
朝代：宋

青女飛霜重，黄花挹露鮮。
伊人今已矣，節物獨依然。
撫事真疑夢，登高淚迸泉。
關河重回首，煙草夕陽天。
九日追懷叔父兄長登高
作者：許景衡
朝代：宋

殊方復嘉節，對酒重悲嗟。
逝水人何處，荒籬菊自花。
南樓秋色遠，西嶺夕陽斜。
舊日登高處，于今定幾家。
亞叟惠臘粥次韻
作者：許景衡
朝代：宋

飛琯迎長候，香糜入臘新。
交情最憐客，節物獨驚人。
雲意安排雪，梅香告報春。
病中疏酒琖，兀坐惜芳辰。
亞叟惠龍腦菊二絕·其一
作者：許景衡
朝代：宋

州縣徒勞可自咍，便憐三徑老莓苔。
拂衣未作歸來計，且把黄花到處栽。
亞叟惠龍腦菊二絕·其二
作者：許景衡
朝代：宋

正色最宜霜後見，清香自是藥中珍。
明年把酒東籬下，采采何如舊主人。
代書寄福清王居士
作者：許景衡
朝代：宋

前日匆匆問起居，此心耿耿復何如。
身從驛騎三千里，人在天涯八十餘。
自是浮雲有南北，誰知明月滿空虚。
半生俯仰今塵土，安得從容扣草廬。
仲煥雪中見過因留小酌
作者：許景衡
朝代：宋

陽復日雖長，歲暮氣猶慘。
馬曹縻管庫，兀坐長戰頷。
豈無紅罏炭，欲取終不敢。
亦有兵厨酒，隻指弗容染。
蹉跎爲禄仕，黽勉從吏檢。
晨趨析毫分，暮色俄黯黮。
天公復衒巧，六出紛如糝。
自慚非安道，誰肯泛清剡。
慇懃絳帳客，竹輿甘頓撼。
可是乘興來，正坐憐壈坎。
駝褐點白玉，烏帽從風颭。
長衢得廻駕，寒光照肝膽。
濕薪嘘白煙，孤燈裊紅燄。
荒齋聊一笑，俗境洗瑕黶。
江梅寫春意，粉面誰粧點。
疏影落清尊，勸人傾瀲灔。
念君齊魯秀，文字垂琬琰。
俛首江漢間，爲人作模範。
府中多豪雋，渌水浮菡萏。
珍烹窮水陸，何獨嗜昌歜。
仁聖今在御，威柄方親攬。
君看盈尺瑞，端自天心感。
太平容冗散，萬一逃汰貶。
追隨有餘日，相與樂閑淡。
人生隨所遇，何者爲夷險。
要當反自味，豈特甞橄欖。
任夫人挽詞
作者：許景衡
朝代：宋

榮養方南國，安輿更北轅。
從容對孫子，聞問及平反。
無復承顔樂，猶餘在耳言。
會看墳上柏，千尺倚高原。
休師惠詩次韻
作者：許景衡
朝代：宋

也知寸木可高岑，肯負平生學古心。
王事曾無絲粟補，鬢毛已覺雪霜侵。
寓留古寺聊登覽，喜有高僧與對吟。
更憶仙山最深處，巖前小雨弄晴陰。
伯氏
作者：許景衡
朝代：宋

伯氏古豪士，何曾與俗同。
酒狂天地外，詩句笑談中。
池水添新綠，林花看舊紅。
向來多樂事，天末任漂蓬。
依虞仲韻寄劉元禮
作者：許景衡
朝代：宋

先友相從古所惇，杖藜當日喜盤桓。
雲泉何啻千年别，塵土長懷一笑懽。
但掃勞心身後事，何須天地掌中觀。
果容憐念如前約，卜築從今始苟完。
信步
作者：許景衡
朝代：宋

信步春風遠，田家暮景遲。
亂畦還有徑，疏竹自成籬。
雞犬皆豐歲，漁樵獨此時。
年年看節物，鬢髮欲絲垂。
借蘇子美畫像呈趙君
作者：許景衡
朝代：宋

鐡面蒼髯見舊詩，人間物色轉參差。
君家好本煩相示，要識滄浪晚步時。
傅夫人陳氏挽詞
作者：許景衡
朝代：宋

婉娩名家早結褵，伯鸞初怪嫁時衣。
半生已覺人間夢，九死猶知俗習非。
日永春風漾蘋藻，夜寒霜月落庭闈。
稽山會葬人歸後，千古蒼官守翠微。
兄長省試下第還鄉以不及顧拊景衡于此情見于詩謹次韻
作者：許景衡
朝代：宋

江邊送我赴瀛洲，風物蕭蕭又見秋。
百歲能禁幾回别，此生已是十年愁。
塞鴻自覺東南遠，汴水誰教日夜流。
淚濕西風知有寄，塵沙漠漠漫回頭。
先兄舊作梅花覓張先生畫因覽之愴然輒次其韻
作者：許景衡
朝代：宋

茂陵雪片追方好，亂點鉛華卻不宜。
多少人間春色在，未有寫盡向南枝。
再和
作者：許景衡
朝代：宋

河南聞譽久，漢上定交新。
遺粥聊從俗，題詩更可人。
歸期恨不早，旅思怯逢春。
他日從誰餉，長懷臘八辰。
再和·其一
作者：許景衡
朝代：宋

節過霜風衮衮來，幽叢渾欲卧蒼苔。
故知短簿朝天去，更爲淵明特地栽。
再和·其二
作者：許景衡
朝代：宋

長笑麝臍難作敵，未饒沉水獨稱珍。
移根只好留閒處，不見紛紛藥市人。
再和張敏叔
作者：許景衡
朝代：宋

留連五斗未投閒，獨坐窮愁有萬般。
多謝題詩相慰藉，應憐涉世最艱難。
載聞詩老推工部，何止神童說長官。
我亦半生收好句，夜光偏照篋中寒。
再和戴堯卿遊靈隱
作者：許景衡
朝代：宋

雲房相與話浮生，此樂須知未易名。
釋子命題良有自，老人琢句得能清。
倚天樓殿三吳勝，落日湖山萬古情。
詩社若容追故事，未饒五字有長城。
再和敏叔二首·其一
作者：許景衡
朝代：宋

弱冠曾攀桂一枝，半生爲國理棼絲。
高吟直到古人處，勇退宜爲世俗師。
杖屨訪僧長過晚，茶瓜留客固應遲。
黄山遊舊今能幾，詩社猶忻小子隨。
再和敏叔二首·其二
作者：許景衡
朝代：宋

固知島可是詩奴，何况區區杜與吳。
舉世徒能循覆轍，先生今爲翦蘩蕪。
淵明松菊還堪賦，白傅園池亦有圖。
莫把五湖都占了，也須留與故人俱。
再宿崇國院和前韻二首·其一
作者：許景衡
朝代：宋

能詩老工部，好鍛狂中散。
相望千載間，未覺風流遠。
再宿崇國院和前韻二首·其二
作者：許景衡
朝代：宋

羣山盡龍蟠，十駕客駑散。
嗜酒愧陶潛，過橋煩惠遠。
再次江左司韻四絕句·其一
作者：許景衡
朝代：宋

平生學道竟何知，不覺垂垂兩鬢絲。
六義賴公多比興，一言猶足慰朝饑。
再次江左司韻四絕句·其三
作者：許景衡
朝代：宋

玉粉盛來祗小盤，仁人覽物不徒然。
豈惟廪賜皆民力，牛磨團團轉幾千。
再次江左司韻四絕句·其二
作者：許景衡
朝代：宋

春風吹面立多時，此句誰知好色絲。
未許飲河同鼴鼠，只消翫味已忘饑。
再次江左司韻四絕句·其四
作者：許景衡
朝代：宋

土木形骸付等閒，祇應飲啜亦皆然。
蒸來十裂已堪笑，何况長持飯幾千。
再用前韻·其一
作者：許景衡
朝代：宋

得賢一語可書紳，妙選由來屬世臣。
千里方能辨駑驥，四靈安可後龜麟。
共看再造恢王業，肯使中原雜戰塵。
聞有皇都近消息，眉間喜氣已津津。
再用前韻·其二
作者：許景衡
朝代：宋

異禮多應得雋豪，病夫深愧館人勞。
初欣秩秩陪賓席，却憶呦呦賦野蒿。
春草池塘還得句，霜天雕鶚定飛高。
也知野客多閒散，丹竈松風獨訪陶。
冬至日雪
作者：許景衡
朝代：宋

烈風鼓青冥，陰雲布崢嶸。
不待珠霰集，忽驚玉花傾。
一陽動黄宫，萬物如有萌。
豐年頒上瑞，我獨欣發生。
永夜不能寐，耿耿書窗明。
初至郡
作者：許景衡
朝代：宋

流落翻爲長樂翁，也知天意憫人窮。
九仙巖洞寒林外，干寺樓臺落照中。
漸覺杯盤如里閈，從教言語變兒童。
郡人更說明年好，綠葉垂垂荔子紅。
别毛德修
作者：許景衡
朝代：宋

張公鎮關南，賓客多儁偉。
芝蘭已秀發，父子作知已。
聖人樂育才，充庭皆濟濟。
仲也與計偕，發軔已千里。
毛侯東南特，清澈分潄水。
並驅及春風，聯璧驚都市。
麟鳯豈無種，貂蟬能有幾。
承家貴勳業，可獨在書史。
自憐坐樗散，所學慙簣止。
永懷勝已遊，塵土濯清泚。
相從苦匆促，寫别亦狂斐。
離庭寒日暮，目斷塵沙起。
别黄巖
作者：許景衡
朝代：宋

問我黄山尉，無才亦可知。
頻修謝罪啟，祇作送人詩。
壠畝豐登外，山林冦盜衰。
曾無慰父老，别後莫相思。
剡溪橋
作者：許景衡
朝代：宋

去去來來今幾秋，霜毛漸漸滿人頭。
束書匣劍平生事，斜日江山獨倚樓。
升之兄見訪竹閣
作者：許景衡
朝代：宋

飛蓋山城外，尋幽鹿苑中。
層軒不受暑，修竹自生風。
江海多年别，杯盤一笑同。
平湖吞晚照，歸棹惜匆匆。
南監還宅
作者：許景衡
朝代：宋

野店飯童僕，駐馬亦俄頃。
寒曰不相貸，漸漸欹西嶺。
揮鞭上馬去，驚塵蒙四境。
客衣已疏薄，霜風作凄冷。
極目去路長，回首煙村暝。
鳥雀飛棲定，雞犬啾喧静。
新月當馬頭，疏林亂人影。
去去甘遠役，遲遲復深省。
筋力疲往來，歲月磨簿領。
雖云竊廩禄，乃是蹈機穽。
戰栗當吏案，低回傍公屏。
少年浪自重，事業期台鼎。
棲棲裁一命，泛泛慙飄梗。
窮通宜有在，賦予定誰秉。
矢詩寄幽嘆，寂寞寒夜永。
即事·其一
作者：許景衡
朝代：宋

關河念念問歸舟，秣馬翻爲楚國游。
野性從來迷出處，濁醪端欲慰沉浮。
春風庭院花千片，暝色簾櫳月一鈎。
看盡天邊歸鴈過，悲笳三疊下城樓。
即事·其三
作者：許景衡
朝代：宋

城外黄河四面流，此中真箇是瀛洲。
雞豚散處看漁市，蘆葦叢中認馬頭。
子美凄凉聊遣興，賈生卑濕不無憂。
相過喜得田郎子，時有新詩與唱酬。
即事·其二
作者：許景衡
朝代：宋

景城宛在水中央，短棹飄然下渺茫。
早路常期泛滄海，異時誰復問瀟湘。
看他賈客千帆過，聽盡漁翁一曲長。
家在東南千萬里，寒煙漠漠又斜陽。
去國
作者：許景衡
朝代：宋

詩書元有志，耕養苦無田。
去國何爲者，題詩獨慨然。
廟堂修政事，郡國奏豐年。
五斗雖云薄，餘生得醉眠。
去年冬至過閩清再至有感
作者：許景衡
朝代：宋

憶昨初寓宿，黄宫萌一陽。
今我復來思，節物老春光。
濃陰付梅杏，青實久已甞。
翳翳軒窗日，幾線如許長。
蜂兒飽儲蜜，燕子已巢梁。
吏役秖擾擾，何術補民瘡。
學古要施設，及時當自强。
光陰俯仰過，老矣徒慨慷。
挺挺彼蒼官，生來傲冰霜。
端然閲榮謝，未覺歲月忙。
又招虞仲來竹閣
作者：許景衡
朝代：宋

一諾定須遊竹閣，多時凝望出松臺。
祇應城市醺醺醉，肯爲詩翁特特來。
湖水秋來清見底，仙山雨後翠成堆。
欄干供盡登臨目，鷗鷺翩翩日幾回。
吹臺
作者：許景衡
朝代：宋

聞說吹臺上，秋來鏁薜蘿。
白雲長自在，幽徑復誰過。
天末空愁眼，尊前且浩歌。
山林與廊廟，二者竟如何。
呂子光惠牡丹
作者：許景衡
朝代：宋

六年不見故園花，每到花時只自嗟。
多謝故人分國豔，尚憐羈旅惜春華。
芳菲仙圃烘初日，冷落書窗照暮霞。
誰道無情便無恨，祇應也學我思家。
呈呂幾仲
作者：許景衡
朝代：宋

曾作河陽客，春來花滿城。
曉風吹玉勒，殘月落金觥。
天末傷離索，京華忽會并。
琵琶雙鳯翅，耳冷十年聲。
和唐知府宗博·其一
作者：許景衡
朝代：宋

學省當年假佩紳，誰知家世有功臣。
朝班長憶傾鵷鷺，海角俱欣識鳯麟。
坐撫斯民雖有道，細看此境本無塵。
自憐老馬猶迷路，邂逅何妨一問津。
和唐知府宗博·其二
作者：許景衡
朝代：宋

了無聲價繼三豪，敢嘆崎嶇世路勞。
綸閣文書慚潤色，琳宫香火想焄蒿。
鯤鵬變化誰能料，燕雀飛翻自不高。
松竹雖無三徑在，長歌歸去也如陶。
和姪邦彦登道山亭詩
作者：許景衡
朝代：宋

縹緲三山海上州，登臨便覺壓鼇頭。
風雲出沒千尋塔，煙雨溟濛幾葉舟。
嶷嶷朱顔方照日，蕭蕭霜鬢獨驚秋。
人間榮悴何須較，且把吟牋敵酒籌。
和左經臣移居
作者：許景衡
朝代：宋

暑往衣仍葛，秋來甑尚塵。
北宫尤養勇，東郭故安貧。
去國經時久，臨江卜築新。
未能供禄米，愧爾少陵人。
和左與言
作者：許景衡
朝代：宋

貧病年來謝還往，交親書問可相聞。
如何舊好懷天末，猶及新詩寄海濆。
吾子叔孫盡咸籍，主人兄弟亦機雲。
羣居猶有游從樂，官况淒涼獨廣文。
和左與言謝寄酒
作者：許景衡
朝代：宋

君不見梅子真，當年狂歌吳市門。
神仙隱逸兩何有，耿介感激空千言。
我今幸生太平日，千載相望同禄秩。
閒看世事渾不知，一心祇願饑腸實。
有誰解與魯公米，無田也釀淵明秫。
甕間細酌新潑醅，既醉歡娛亦蕭瑟。
江湖誰肯便相望，一尊猶及詩人甞。
榴花竹葉應撥去，落琖且看鵝兒黄。
高齋肆筵盡嘉客，長鯨一吸無餘瀝。
座上杯盤未狼藉，愁見長瓶卧東壁。
新詩飄飄寫胸臆，青天白日飛霹靂。
休言李杜門限牢，到底輸我巧鑽刺。
我詩杉鷄竹兔耳，未見虎狼先辟易。
異時更敢說較量，縮手從今作降敵。
和張子壽二首·其一
作者：許景衡
朝代：宋

紅紫紛紛盡鬭妍，遊蜂舞蝶亦翩翩。
一年純是愁閒事，三月過來幾醉眠。
生怕楊花飛似雪，忽驚荷葉大如錢。
詩人只解尋佳句，分付春愁與少年。
和張子壽二首·其二
作者：許景衡
朝代：宋

風雨朝來不甚顛，殘花贏得更留連。
簾櫳寂寂鶯方乳，桑柘陰陰蠶欲眠。
老杜只將詩作伴，孝先偏與睡相便。
江湖瀲灔皆春水，好在横塘舊釣船。
和張子壽晚春
作者：許景衡
朝代：宋

東風作惡也輕佻，斷送殘紅四散飄。
自是春愁渾未解，不堪詩句苦相撩。
冥濛薄霧迷歸燕，料峭餘寒入敝貂。
齋閣但知棄一醉，儘教窗雨夜蕭蕭。
和時可醇酎二首·其一
作者：許景衡
朝代：宋

聖賢須千鍾，我豈箇中人。
焦枯展餘瀝，好我已十分。
元戎鎮河朔，憐此賤與貧。
不羡彼瀛州，已有玉膏醇。
小槽滴真珠，霑餉無疏親。
但有坐上客，誰問甑中塵。
豈學梁父吟，何時見陽春。
和時可醇酎二首·其二
作者：許景衡
朝代：宋

勞生何擾擾，百年今半塗。
是身等浮雲，南北方自如。
青衫憶初仕，與公父子俱。
邂逅話疇昔，恍恍一夢餘。
和朱深明·其一
作者：許景衡
朝代：宋

曾陪杖屨古荆州，十載光陰一轉頭。
擾擾紅塵長滿眼，峩峩三峴獨横秋。
和朱深明·其二
作者：許景衡
朝代：宋

當年一笑得英遊，共弔沉碑漢水頭。
回首鹿門高遁去，人間姓字亦千秋。
和楊時可贈吳子厚
作者：許景衡
朝代：宋

吳子守西河，彊敵能遠遁。
功名豈不偉，事親有遺恨。
雲孫亦何爲，總髪能自奮。
論兵得家法，絕域屢得雋。
三釡乃吾志，九遷何足論。
一朝棄官去，悍卒亦驚歎。
官長欲挽留，歸塗已强半。
皇天照忠孝，爵祿亦如願。
彼師乃曾子，棄絕等仇怨。
子從何人遊，卓爾有獨見。
父子今一處，甘旨應手辦。
垂垂對黄髮，衎衎日歡宴。
客來爲從容，觴豆無早晏。
古今入商畧，亦有一笑粲。
人皆贈渠詩，素壁供揮翰。
吾丞豈真聾，尚缺此一段。
君親恩彌重，報効不可緩。
始終能自勉，高義薄雲漢。
和江左司
作者：許景衡
朝代：宋

新麥紛紛落磑時，旋看片片作銀絲。
先生自足醍醐味，惻隱猶憐穉子饑。
和王魯公掌中太華
作者：許景衡
朝代：宋

五嶽獨說太華雄，屹嶫千仞撐青穹。
何人收卷入掌握，要使肉眼驚神通。
懸巖絕壑濺飛瀑，玉窗翠壁開深宫。
先生捧玩豈徒爾，崇卑真妄歸圓融。
我生江海曾未識，幽邃崎嶔煩指蹤。
堪笑騎驢老潘閬，却要三峰在眼中。
和經臣晚春
作者：許景衡
朝代：宋

蝶散花猶在，鴉藏柳已陰。
敢辭連日醉，恐負惜春心。
金縷休頻唱，瑤牋正苦吟。
獨慙詩學淺，三嘆豈知音。
和經臣閣上思彦章
作者：許景衡
朝代：宋

登賞猶訢詩友俱，不知趙子更來無。
暮天好處須同賦，乞與人間作畫圖。
和胡繼道傷春
作者：許景衡
朝代：宋

遊車轣轣不停輪，紅日遲遲展得春。
莫問年光催老速，且看風月逐時新。
田園未信無來客，雲水從今願卜鄰。
預想漁村往還處，野航何止兩三人。
和董適道
作者：許景衡
朝代：宋

十載江湖早得名，未饒淮海獨孫登。
揮毫落紙才無敵，傾蓋論交喜不勝。
休問喧嘩多燕雀，須知變化有鯤鵬。
青雲步步前頭去，却莫低飛似我能。
和趙承之春日
作者：許景衡
朝代：宋

土牛喚起打春人，休向東郊更探春。
未說風光十分好，且看節物一番新。
田園自省非無意，簿領誰知尚爲貧。
關塞塵沙長滿眼，横塘冰破碧鱗鱗。
和酬張敏叔
作者：許景衡
朝代：宋

東嘉匕箸琢紅玉，北苑枿芽模紫金。
野人何知敢持餉，詩老發興爲高吟。
松江蓴鱸有家世，吳宫風月無古今。
飯稻煮茗窮勝覽，紛紛市朝塵土深。
和長門怨
作者：許景衡
朝代：宋

長門沉沉人悄悄，滿庭紅葉驚秋早。
窗底銀釭祗自明，却聞别院按歌聲。
飛花滿地君恩去，覆水返瓶君或悟。
人生離合自有時，多應不在相如賦。
和陳文仲嘲夢
作者：許景衡
朝代：宋

天公真箇解撩人，不獨虛名老搢紳。
聞道高眠閒白日，也教幽夢落紅塵。
此生出處元無意，平日文章漫有神。
百歲都來如一覺，却須嘲取自由身。
和陳澤民見寄
作者：許景衡
朝代：宋

涉世真堪笑，論交愧未忘。
先生已高遁，賤子尚他鄉。
簿領三年夢，塵沙兩鬢霜。
扁舟歸未得，春水滿横塘。
土山驛詩
作者：許景衡
朝代：宋

渺渺指滄海，行行過漢陵。
衣裳千里雪，鞍馬九河冰。
寓宿適有處，悲歌自不勝。
平生少游語，耿耿對寒燈。
墜馬戯作
作者：許景衡
朝代：宋

病軀自覺海天遥，瘦馬誰教作意跳。
也是諸侯老賓客，不妨造物惡相撩。
墨梅花三絕·其一
作者：許景衡
朝代：宋

園林颯颯正飛沙，欻見東風第一花。
畫裏有立場還會麽，分明竹外一枝斜。
墨梅花三絕·其三
作者：許景衡
朝代：宋

冰繭連槽無點翳，忽驚雪片滿寒枝。
須知造物生成處，也似毫端拂淡時。
墨梅花三絕·其二
作者：許景衡
朝代：宋

柔條亂蕊照人寒，多少冰姿在筆端。
迥出暗香疏影外，詩人莫作一般看。